text: Dokumentti – Kädet niskan takana


title: Prestige (yhtye)

text: Prestige on suomalainen Tampereelta lähtöisin oleva speed/thrash metallia soittava yhtye. Prestige aloitti toimintansa vuonna 1987. Prestige ei ole vuoden 1992 jälkeisen "Parasites In Paradise" -albumin jälkeen julkaissut yhtään tuotantoa viiteentoista vuoteen. Prestige julkaisi kuitenkin vuoden 2007 huhtikuussa uuden kokoelma-albumin nimeltä "Decades Of Decay", joka sisältää kahden levyn verran materiaalia vuosien 1988–1992 varrelta.


title: Prestige (yhtye)

text: Yhtye esiintyi 15. elokuuta 2008 Jalometalli-festivaaleilla Oulussa. Vuonna 2009 yhtye nähtiin esiintymässä 5.–7. kesäkuuta Tampereella järjestettävässä Sauna Open Airissa.


title: Prestige

text: Prestige tarkoittaa seuraavia asioita:


title: Iijoen rautatie- ja maantiesilta

text: Iijoen rautatie- ja maantiesilta on Iin kunnan Asemankylässä aivan Iin rautatieaseman pohjoispuolella sijaitseva Iijoen ylittävä kaksikantinen teräsristikkosilta. Sillan ylempi kansi on rautatieliikenteen käytössä, ja alempi kansi on tarkoitettu ajoneuvoliikenteelle. Sillan ylemmällä kannella on sähköistetty Oulun ja Tornion välinen rautatie, ja alemmalla kannella Iin ja Yli-Iin välinen seututie 851. Teräsristikkorakenteiden ulkopuolella alemman kannen tasolla kulkee kevyen liikenteen väylä kummallakin puolella siltaa.


title: Iijoen rautatie- ja maantiesilta

text: Silta muodostuu neljästä jänteestä, joista kaksi on yhteisiä rautatie- ja ajoneuvoliikenteelle. Sillan molemmissa päissä on lyhyet teräspalkkisillat rautatietä varten. Molemmissa päissä siltaa näiden teräspalkkisiltojen alla on ajoneuvokannelle johtavien teiden risteys. Teräspalkkisillat lepäävät toisesta päästään kivisen siltamuurin päällä, toisen pään ollessa tuettuna teräsristikkojänteeseen.


title: Iijoen rautatie- ja maantiesilta

text: Sillan kaksi teräsristikkorakenteista keskijännettä kannattelevat sekä rautatien että maantien. Keskijänteet on tuettu keskellä jokea seisovaan kiviseen siltapilariin sekä rannalla sijaitseviin kivisiin siltamuureihin.


title: Iijoen rautatie- ja maantiesilta

text: Silta on rakennettu 1949 Lapin sodassa tuhoutuneen sillan tilalle. Myös edellinen silta oli yhdistetty tie- ja ratasilta.


title: Yleisurheilu kesäolympialaisissa 1996

text: Vuoden 1996 kesäolympialaisissa Atlantassa järjestettiin yleisurheilussa 44 kilpailutapahtumaa, miehille 24 ja naisille 20.


title: URPO-rata

text: URPO-rata on suunniteltu rataosuus, joka kulkisi Uudestakaupungista Rauman kautta Poriin. Rata rakennettaisiin nykyisen Uudenkaupungin radan jatkeeksi. Rata yhdistäisi Uudenkaupungin, Rauman ja Porin toisiinsa. Radan tarkoituksena olisi tukea Varsinais-Suomen ja Satakunnan rannikkokaupunkien elinkeinotoimintaa ja helpottaa liikkumista maakuntien sisällä.


title: URPO-rata

text: Rata palvelisi pääosin tavaraliikennettä, mutta sillä voisi olla olla myös henkilöliikennettä. Vuonna 1995 laadittiin tarveselvitys rataa koskien. Ennuste tavaraliikenteelle välillä Uusikaupunki–Rauma olisi 1 180 000 tonnia vuodessa (josta muilta radoilta siirtyvän liikenteen osuus 370 000 tonnia vuodessa), välillä Rauma–Pori ennuste olisi 330 000 tonnia vuodessa (josta muilta radoilta siirtyvän liikenteen osuus 190 000 tonnia vuodessa). Ennusteen mukaan radalla kulkisi vuosittain 250 000–300 000 matkustajaa.


title: URPO-rata

text: Tehdyn selvityksen jälkeen rata ei ollut kuljetustalouden näkökulmasta kannattava. Kannattavuus laskettiin tosin vain tavaraliikenteen näkökulmasta. Radan kannattavuutta lisäisi Pori–Haapamäki-radan osuuden Pori–Niinisalo uudelleenavaaminen.


title: URPO-rata

text: Rata maksaisi yhteensä 219 miljoonaa euroa, josta osuuden Uusikaupunki–Rauma osuus olisi 112 miljoonaa euroa ja Rauma–Pori-osuuden osuus 107 miljoonaa euroa.


title: URPO-rata

text: Rataosuus esiintyy edelleen varauksena seutukaavoissa.


title: Mi Grönlund

text: Mi Grönlund (s. 9. toukokuuta 1972 Uusikaupunki) on suomalainen näyttelijä. Hän valmistui Teatterikorkeakoulusta keväällä 2003 ja on näytellyt vuodesta 2003 Suomen Kansallisteatterissa. Grönlund tuli tunnetuksi "Levottomat 3" -elokuvan pääosan näyttelijänä.


title: Mi Grönlund

text: Grönlund on naimisissa ja hänellä on kaksi lasta (s. 2006 ja 2008).


title: Kuolemanottelu

text: Kuolemanottelu tarkoittaa tässä tarunhohtoista jalkapallo-ottelua, jonka pääasiassa ukrainalaisten Kiovan Dynamon ja Kiovan Lokomotivin seurajoukkueiden pelaajista koottu joukkue pelasi Ukrainaa miehittäneen natsi-Saksan Luftwaffesta koottua "Adler"-joukkuetta (usein mainittu nimellä "Flakelf") vastaan Kiovassa 9. elokuuta 1942.


title: Kuolemanottelu

text: Ottelua oli mainostettu etukäteen ja sillä oli paljon katsojia. Ukrainalaiset pelasivat "Start"-nimisenä joukkueena. Myöhemmin Neuvostoliiton sotapropagandassa esitetyn ja myöhemmin laajalle etenkin vuonna 1962 valmistuneen neuvostoliittolaisen filmatisoinnin kautta levinneen version mukaan saksalaiset, oltuaan puoliajalla 3–1-häviöllä, ilmoittivat Startin pelaajille, että nämä ammutaan, mikäli ukrainalaisjoukkue voittaa. Tästä huolimatta ukrainalaiset pelasivat toisen puoliajan tosissaan ja voittivat ottelun 5–3. Tämän jälkeen tarinan mukaan suurin osa Startin pelaajista vietiin Babyn Jariin ja ammuttiin.


title: Kuolemanottelu

text: Todellisuudessakin kahdeksan pelaajista vangittiin viikko ottelun jälkeen, joskaan ei ole selvyyttä siitä, oliko itse ottelulla mitään tekemistä vangitsemisen kanssa – Startin pelaajista Pavlo Komarov keräsi tietoja joukkuetovereistaan Gestapolle. Vangituista pelaajista Mykola Korotkyh' oli joka tapauksessa toiminut NKVD:n upseerina sekä vakoillut Neuvostoliiton hyväksi (Kiovan Dynamo toimi koko Dynamo-organisaation tavoin Neuvostoliiton salaisen poliisin NKVD:n alaisuudessa), ja kuoli vankilassa kuulustelujen aikana. Loput pidätetyistä lähetettiin tämän jälkeen Syretsin keskitysleiriin, jossa kolme heistä (puolustaja Oleksi Klymenko, hyökkääjä Ivan Kuzmenko ja maalivahti Mykola Trusevytš) ammuttiin noin puoli vuotta myöhemmin osana suurempaa, kostona vastarinnasta suoritettua joukkoteloitusta.


title: Kuolemanottelu

text: Länsimaissa ottelu ja sen jälkeiset tapahtumat nousivat julkisuuteen saksalaisessa Stuttgarter Zeitung -sanomalehdessä vuonna 1973 ilmestyneen artikkelin myötä. Artikkelissa esitetyn perusteella käynnisti Hampurin osavaltion korkein oikeus tutkinnan mahdollisista otteluun liittyvistä sotarikoksista, ja pyysi Neuvostoliiton viranomaisilta virka-apuna todistajanlausuntoja ja mahdollista todistusaineistoa. Neuvostoliittolaisten yhteistyöhalusta huolimatta ei merkittäviä todisteita otteluun liittyvästä rikoksesta kuitenkaan löytynyt, ja oikeusistuin lopettikin siten rikosepäilyn tutkinnan vuonna 1976.


title: Kayser-Threde

text: Kayser-Threde GmbH oli itsenäinen saksalainen avaruusteknologiayhtiö, jonka OHB osti 21. kesäkuuta 2007.


title: Kayser-Threde

text: Kayser-Threde GmbH perustettiin vuonna 1967. Kayser-Threde GmbH oli ostohetkellä Saksan kolmanneksi suurin avaruusalan yhtiö. Suurempi olivat EADS Astrium ja OHB.


title: Kayser-Threde

text: Kayser-Threde rakentaa satelliittien hyötykuormalaitteita, mm. tiedeinstrumentteja, ja laitteita muulle aerospace-teollisuudelle. Se on kehittänyt piensatelliitteja. Se kehittää myös kaukokartoitusdatan analysointiohjelmistoja. Sen muihin liiketoimintasegmentteihin kuuluvat Automotive- ja Process Control Systems -yksiköt.


title: Kayser-Threde

text: Yhtiössä on noin 200 työntekijää. Vuonna 2006 sen liikevaihto oli 38 miljoonaa euroa.


title: FileZilla

text: FileZilla on avoimeen lähdekoodiin perustuva alustariippumaton FTP-, SFTP- ja FTPS-muotoja tukeva tiedonsiirto-ohjelma. Ohjelma on äänestetty parhaaksi ohjelmaksi vuonna 2006 järjestetyissä SourceForge.net Community Choice Awardsissa.


title: FileZilla

text: Binaarit ovat saatavilla Windowsiin, Linuxiin ja Mac OS X:een.


title: Vuoden hautomoyritys

text: Vuoden hautomoyritys on vuosittain parhaalle suomalaiselle uudelle teknologiayrityksille annettava palkinto. Palkinnonsaajan valitsee Teknologiakeskusten Liitto TEKELin yrityskehitystiimin jäsenistä koostuva raati.


title: Vuoden hautomoyritys

text: Ensi kertaa palkinto jaettiin vuonna 2004. Silloin TEKEL valitsi jyväskyläläisen Firstbeat Technologies Oy:n. Se tuottaa sykemittaukseen pohjautuvaa kuntoinformaation monitorointitekniikkaa. Turkulainen Oy 4Pharma Ltd sai kunniamaininnan.


title: Vuoden hautomoyritys

text: Vuoden 2005 hautomoyritys julkistettiin 31. lokakuuta 2005. Se oli GPS-navigointiteknologiaa valmistava Navicore Oy.


title: Vuoden hautomoyritys

text: Vuoden 2006 hautomoyritys julkistettiin 31. lokakuuta 2006. Se oli pelastus- ja ensihoitoalalla toimiva Telespro Finland Oy. Kunniamaininta myönnettiin paperikoneiden konenäköjärjestelmiin erikoistuneelle Viconsys Oy:lle.


title: Vuoden hautomoyritys

text: Vuoden 2007 hautomoyritys oli BioCis Pharma Oy.


title: Vuoden hautomoyritys

text: Vuoden 2008 hautomoyritykset olivat Eagle tuulivoima Oy ja Medeia Therapeutics Oy.


title: Näennäismuisti

text: Näennäismuisti eli yleisemmin virtuaalimuisti mahdollistaa sen, että osa prosessin muistista voi olla keskusmuistin asemesta massamuistilaitteessa.


title: Näennäismuisti

text: Käytännössä virtuaalimuisti tarvitsee toimiakseen virtuaaliosoitteet, mutta virtuaaliosoitteet eivät tarkoita, että järjestelmä olisi samalla virtuaalimuistijärjestelmä.


title: Näennäismuisti

text: Virtuaaliosoitteen muuttaminen fyysiseksi osoitteeksi on selitetty kohdassa virtuaaliosoite. Mikäli prosessin koko osoiteavaruus on keskusmuistissa, virtuaalimuisti toimii kuten tavallinen muisti. Varsinkin suurten ohjelmien kohdalla on epätarkoituksenmukaista pitää koko ohjelmaa jatkuvasti keskusmuistissa. Keskusmuisti voi käydä vähiin myös silloin, jos koneessa ajetaan useita prosesseja yhtä aikaa. Riippumatta virtuaalimuistin käytön syistä viittaus sivuun, joka ei ole keskusmuistissa, edellyttää virtuaalimuistijärjestelmältä kykyä hakea puuttuva sivu keskusmuistiin.


title: Näennäismuisti

text: Virtuaalimuisti tarvitsee toimiakseen laitteiston tukea. Laitteiston tulee pystyä keskeyttämään ajossa oleva käsky, jos käskyn tekemä muistiviittaus ei ole mahdollinen. Tämän jälkeen suoritus siirtyy käyttöjärjestelmän ytimelle, joka tarkistaa ensin, onko kyseessä virheellinen viittaus ohjelman sallitun osoiteavaruuden ulkopuolelle, ja mikäli ei ole, noutaa halutun sivun keskusmuistiin massamuistilaitteelta eli yleensä levyltä.


title: Näennäismuisti

text: Keskusmuisti täyttyisi, jos sinne jatkuvasti vain haettaisiin uusia sivuja. Virtuaalimuistijärjestelmän tulee siis myös poistaa sivuja keskusmuistista. Tätä varten on olemassa useita eri poistoalgoritmeja. Nämä pyrkivät siihen, että poistettavaa sivua ei todennäköisesti tarvittaisi kovinkaan pian. Poistoalgoritmeja ovat muiden muassa FIFO (), joka poistaa keskusmuistissa kauiten olleen sivun, LRU (), joka poistaa pisimpään käyttämättömänä olleen sivun ja DWS (), joka pystyy mukautumaan prosessin muuttuviin tarpeisiin ja ennustaa hyvin sen pisteen, jolloin pitää siirtyä sivutuksesta heittovaihtoon (). Käytettävä poistoalgoritmi riippuu käyttöjärjestelmästä ja laitteiston muistinhallintayksikön ominaisuuksista. Yhdellä käyttöjärjestelmällä voi eri laitteistoilla olla käytössä eri poistoalgoritmeja.


title: Näennäismuisti

text: Jotta virtuaalimuistijärjestelmä toimisi sujuvasti, pyritään noin 10 prosenttia keskusmuistista pitämään vapaana massamuistilaitteelta haettavia sivuja varten.


title: Näennäismuisti

text: Virtuaalimuisti helpottaa suunnattomasti ohjelmoijien työtä, sillä aiemmin käsin tehty kerrostus on hyvin virhealtista ja kuluttaa paljon voimavaroja. Virtuaalimuistia ei kuitenkaan voi aina käyttää. Esimerkiksi suurin osa käyttöjärjestelmän ohjelmakoodista ja datapuskureista on oltava aina keskusmuistissa, koska muuten järjestelmä ei toimi. Tämän takia osa muistista voidaan lukita keskusmuistiin pysyvästi.


title: Näennäismuisti

text: Myös reaaliaikavaatimukset rajoittavat virtuaalimuistin käyttöä. Reaaliaikavaatimus edellyttää, että johonkin toimintoon kuluva aika on etukäteen laskettavissa. Vaikka virtuaalimuistin toiminta on loogisesti ohjelmalle näkymätöntä, se kuluttaa aikaa satunnaisesti, joten reaaliaikaprosessit on niin ikään lukittava keskusmuistiin. Koska sulautetut järjestelmät ovat yleensä reaaliaikaisia, niissä voidaan vain harvoin käyttää virtuaalimuistia.


title: Yleisurheilu kesäolympialaisissa 2000

text: Vuoden 2000 kesäolympialaisissa Sydneyssä järjestettiin yleisurheilussa 46 kilpailutapahtumaa, miehille 24 ja naisille 22.


title: Ilke Wyludda

text: Ilke Wyludda (s. 28. maaliskuuta 1969 Leipzig) on saksalainen kiekonheittäjä, olympiavoittaja ja Euroopan mestari.


title: Ilke Wyludda

text: Itä-Saksassa varttunut Wyludda voitti junioreiden Euroopan mestaruuden kiekonheitossa vuosina 1985 ja 1987 sekä kuulantyönnössä 1987; lisäksi hän sai kuulassa hopeaa 1985. Junioreiden kiekonheiton maailmanmestaruuden hän voitti vuosina 1986 ja 1988.


title: Ilke Wyludda

text: Ensimmäisissä aikuisten arvokisoissaan Roomassa 1987 Wyludda sijoittui kiekossa neljänneksi. Vuonna 1990 hän saavutti EM-kultaa Splitissä tuloksella 68,46. Voitettuaan 41 kiekkokilpailua peräkkäin hän jäi toiseksi Tokion MM-kisoissa 1991 Tsvetanka Hristovan jälkeen. Barcelonan olympialaisissa 1992 Wyludda sijoittui yhdeksänneksi ja Stuttgartin MM-kilpailuissa 1993 yhdenneksitoista.


title: Ilke Wyludda

text: Wyludda uusi Euroopan mestaruutensa Helsingissä vuonna 1994 tuloksella 68,72. Seuraavana vuonna hän sai jälleen hopeaa MM-kilpailuissa, nyt edellä oli Ellina Zvereva. Atlantan olympialaisissa 1996 Wyludda voitti kultaa heitettyään tuloksen 69,66. Vuoden 1998 EM-kilpailuissa hän sijoittui kuudenneksi ja Sydneyn olympialaisissa 2000 seitsemänneksi.


title: Ilke Wyludda

text: Wyludda on voittanut maailmancupin vuonna 1989, Grand Prix -finaalin 1994 sekä Euroopan cupin vuosina 1989, 1991, 1994 ja 1996.


title: Ilke Wyludda

text: Hänen kiekkoennätyksensä on 74,56 vuodelta 1989 ja kuulaennätyksensä 20,23 vuodelta 1988.


title: Ilke Wyludda

text: Joulukuussa 2010 Wyluddan oikea jalka amputoitiin polven alapuolelta bakteeritulehduksesta johtuneen verenmyrkytyksen takia. Wyludda osallistui Lontoon paralympialaisiin 2012. Hän sijoittui F57/58-luokassa kuulantyönnössä viidenneksi ja kiekonheitossa yhdeksänneksi.


title: Joe Hill

text: Joe Hill, (alk. Joel Emmanuel Hägglund; tunnettu myös nimellä Joseph Hillström) (7. lokakuuta 1879, Gävle, Ruotsi – 19. marraskuuta 1915 Utah, Yhdysvallat) oli radikaali amerikanruotsalainen lauluntekijä ja Industrial Workers of the World -järjestön ammattiyhdistysaktiivi. Hilliä syytettiin murhasta Utahin osavaltiossa, ja hänet teloitettiin ampumalla kiistanlaisessa oikeudenkäynnissä annetun tuomion mukaisesti.


title: Joe Hill

text: Vuonna 1902 Yhdysvaltoihin muuttanut Hill teki tunnetuksi käsitteen ”piirakka taivaassa"” (), joka viittaa poliittisesti konservatiivisten saarnaajien kehotukseen keskittyä palkintoja sisältävään tuonpuoleiseen sen sijaan, että pyrittäisiin kohentamaan elinoloja jo maan päällä.


title: Joe Hill

text: Kuolemansa jälkeen Joe Hillistä on tullut yksi folkmusiikkiliikkeen legendoista. Häntä on kuolemansa jälkeen kunnioitettu muun muassa erilaisin postimerkein ja musiikkikappalein. Esimerkiksi Rage Against the Machinen kitaristi Tom Morello, folklaulaja Joan Baez ja punkyhtye Anti-Flag ovat tehneet Hillistä kertovan kappaleen.


title: Joe Hill

text: Vuonna 1971 tuli ensi-iltaan Bo Widerbergin ohjaama ruotsalainen elokuva "Joe Hill – kapinallinen". Sen nimiosaa esittää Thommy Berggren.


title: Joe Hill

text: Vuonna 1977 Olli Pellikka suomensi 13 Hillin laulua Turun ylioppilasteatterin lauluryhmän albumille "Joe Hillin lauluja" (Eteenpäin! ETLP 325).


title: Candlemass (albumi)

text: Candlemass on Candlemassin kahdeksas studioalbumi, joka julkaistiin 2. toukokuuta 2005.


title: Leroy Lita

text: Leroy Halirou Lita (s. 28. joulukuuta 1984 Kinshasa, Kongon demokraattinen tasavalta ) on englantilainen jalkapalloilija, joka edustaa Englannin Valioliigassa pelaavaa Swansea City AFC. Englannin nuorten maajoukkueen pelaaja on pelipaikaltaan hyökkääjä.


title: Leroy Lita

text: Chelsean kasvatti Lita teki ensimmäisen ammattilaissopimuksensa vuonna 2002 ollessaan 18-vuotias. Kaudella 2004–05 hän nousi edustusjoukkueeseen. Sillä kaudella hän teki 29 maalia cup-ottelut lukuun ottaen.


title: Leroy Lita

text: Bristol Cityn fanien pettymykseksi 13. heinäkuuta 2005 Lita siirtyi Englannin Mestaruussarjajoukkue Readingiin miljoonalla punnalla. 17. tammikuuta 2006 hän teki FA Cupin kolmannella kierroksella hattutempun West Bromwich Albionia vastaan. Kausi 2005–06 meni Litan kannalta loukkaantumisen takia pilalle, mutta Reading kuitenkin voitti mestaruussarjan ja nousi Valioliigaan. Kauden 2006–07 avausottelussa Middlesbroughia vastaan Lita teki ensimmäisen Valioliigamaalinsa Readingin voittaessa 3–2. Yhteensä hän teki kauden aikana 7 liigamaalia. Kauden alussa putoajaksikin ennustettu nousijajoukkue Reading sijoittui yllättäen kahdeksanneksi.


title: Theoderich Hagn

text: Theoderich (Georg) Hagn (23. maaliskuuta 1816 Untergriesbach, Itävalta – 29. elokuuta 1872 Lambach, Itävalta) oli itävaltalainen benediktiiniläisjärjestön apotti ja uudistaja.


title: Theoderich Hagn

text: Päätettyään teologian opintonsa Hagn liittyi benediktiiniläisjärjestöön Kremsmünsterin luostarissa 1839. Hänestä tuli pappi 1841. Hän toimi pitkään luostarin arkistonhoitajana kunnes hänestä tehtiin noviisien opettaja 1850. Ansioistaan järjestön uudistajana hän sai viran benediktiiniläisjärjestön apottina Lambachissa 1859. Hagn kuoli 56-vuotiaana.


title: Theoderich Hagn

text: Hänen puuhun kaiverrettu vaakunansa sijaitsi Lambachin luostarikoulun käytävän varrella. Adolf Hitler kävi kyseistä koulua 1895, ja muun muassa elämäkertakirjoittaja John Toland pitää mahdollisena, että Hagnin vaakunassa oleva hakaristi on ensimmäinen, jonka Hitler näki.


title: Ancient Dreams

text: Ancient Dreams on Candlemassin vuonna 1988 julkaistu kolmas studioalbumi.


title: Scott Kelly

text: Scott Joseph Kelly (s. 21. helmikuuta 1964) on yhdysvaltalainen astronautti ja laivaston lentäjä. Hän on kotoisin Orangen kaupungista, New Jerseyn osavaltiosta. Hänen kaksoisveljensä Mark E. Kelly kuuluu myös astronauttijoukkoihin.


title: Scott Kelly

text: Kelly suoritti alemman korkeakoulututkinnon New Yorkin osavaltion yliopistosta (State University of New York Maritime College) pääaineenaan sähkötekniikka (Electrical Engineering) vuonna 1987. Ylemmän korkeakoulututkinnon Kelly suoritti Tennesseen yliopistossa vuonna 1996 pääaineenaan lentotekniikka (Aviation Systems).


title: Scott Kelly

text: Sotilasarvoltaan Kelly on laivaston kapteeni ja hänelle on myönnetty useita kunniamerkkejä tehtävistään muun muassa Persianlahdella. Kelly on koelentäjä ja hän on lentänyt yli 3000 lentotuntia 30 eri koneella. Lentotukialus-laskeutumisia hänellä on takanaan yli 250.


title: Scott Kelly

text: Astronautiksi Kelly valittiin vuonna 1996 ja neitsytlentonsa hän suoritti STS-103:lla vuonna 1999. Sukkulamiehistön komentajana Kelly toimii ensimmäistä kertaa lennolla STS-118. Lokakuussa 2010 hänet laukaistiin lennolla Sojuz TMA-01M avaruuteen ISS-avaruusaseman Retkikunta 25:n ja Retkikunta 26:n miehistön jäseneksi. Hän toimi Retkikunta 26:n komentajana.


title: Scott Kelly

text: Vuosina 2015 ja 2016 Kelly vietti ISS:llä vuoden yhtä mittaa osana ISS year long missionia.


title: Lambach

text: Lambach on 3368 asukkaan kunta Itävallassa. Se kuuluu Ylä-Itävallan osavaltioon ja Wels-Landin piiriin.


title: Lambach

text: Lambachissa sijaitsee Wels-Lambachin kreivien sukuun kuuluneen Pyhän Adalberon vuonna 1056 perustama Lambachin benediktiiniläisluostari. Kunnan tärkeitä rakennuksia ovat Kalvararienberg-kirkko, torin laidalla sijaitseva kunnantalo ja vuodesta 1660 toiminut Luostarintaverna.


title: Yleisurheilun Yhdysvaltain-mestaruuskilpailut 2007

text: Vuoden 2007 yleisurheilun Yhdysvaltain-mestaruuskilpailut järjestettiin Indianapolisissa 20.–24. kesäkuuta.


text: Kilpailut toimivat samalla Yhdysvaltain sisäisinä karsintoina Osakan MM-kisoihin. Jos tulosrajan saavuttaneita on useita, valinta joukkueeseen tehdään kilpailun tulosten perusteella.


text: Kilpailuissa nähtiin suuria yllätyksiä. Sanya Richards, joka oli ollut 400 metrin juoksussa voittamaton lähes kaksi vuotta, jäi 400 metrillä neljänneksi, eikä näin päässyt osallistumaan Osakassa 400 metrin henkilökohtaiseen kilpailuun. Miesten kuulantyönnössä maailmantilastoa johtanut Christian Cantwell jäi viidenneksi.


text: Kilpailujen kohokohtia olivat Tyson Gayn vastatuuleen juoksemat 9,84 100 metrin juoksussa ja 19,62 200 metrin juoksussa. 200 metrin aika oli kaikkien aikojen toiseksi nopein. Lisäksi Breaux Greer heitti keihäänheitossa uuden Pohjois-Amerikan-ennätyksen 91,29.


title: Zionin kansallispuisto

text:
Zionin kansallispuisto () on Yhdysvaltojen lounaisosassa, Utahin osavaltiossa sijaitseva kansallispuisto. Kansallispuisto kattaa 593 km²:n kokoisen maa-alan.
Sen merkittävin nähtävyys on 24 km pitkä Zionin kanjoni, joka on syvimmillään 800 m syvä. Virginjoki on uurtanut sen punaruskeaan hiekkakiveen vuosisatojen kuluessa.


title: Zionin kansallispuisto

text: Kansallispuistossa kohtaavat Great Basinin ylätasanko, Mojaven aavikko ja Coloradon laakio. Niinpä sen maastonmuodot ja biotoopit ovat vaihtelevia, ja tarjoavat kodin sadoille eläin- ja lukemattomille kasvilajeille. Eläinlajeista tunnetuimpia ovat puuma, muulipeura ("Odocoileus hemionus"), maakotka ja kaliforniankondori ("Gymnogyps californianus"), kasveista poppelit, pajut, katajat ja kaktukset. Puistossa on havaittu asuvan 291 lintulajia, 78 nisäkäslajia (joiden joukossa 19 lepakkolajia) sekä 44 lajia matelijoita ja sammakkoeläimiä.


title: Tails (jakelupaketti)

text: Tails tai The Amnesic Incognito Live System on Debianiin pohjautuva tietoturvaan keskittyvä jakelupaketti, jonka tavoitteena on suojata käyttäjän yksityisyyttä ja anonyymiutta. Kaikki lähtevät yhteydet menevät Tor-verkkon kautta ja suorat (ei-anonyymit) yhteydet on estetty. Järjestelmän voi käynnistää live-CD:ltä tai irrotettavalta tiedontallennusvälineeltä (esim. USB-muistilta), jolloin sen käyttö ei jätä jälkiä (digitaalisia jalanjälkiä) koneelle, ellei sitä ole erikseen käsketty jättämään niitä. Suurin osa jakelupaketin kehityksen rahoituksesta on tullut Tor Project -järjestöltä.


title: Tails (jakelupaketti)

text: Tailsin ensimmäinen versio julkistettiin 23.6.2009. Se kehitettiin Gentoohon pohjautuvan Incognito-jakelupaketin pohjalta. Suurin osa kehityksen rahallisesta tuesta on tullut Tor Project -järjestöltä. Tails on saanut rahallista tukea myös Debian Project -järjestölta, Mozilla-säätiöltä ja Freedom of the Press Foundation -säätiöltä.


title: Tails (jakelupaketti)

text: Laura Poitras, Glenn Greenwald ja Barton Gellman ovat kukin sanoneet, että Tails oli tärkeä työkalu Yhdysvaltain kansallisen turvallisuusviraston (NSA) paljastuksentekijän Edward Snowdenin kanssa tehdyssä työssä.


title: Tails (jakelupaketti)

text: Saksalainen julkisesti rahoitettu TV-kanava Das Erste raportoi 3. heinäkuuta 2014, että NSA:n Xkeyscore-valvontajärjestelmä sisältää kriteerejä henkilöille, jotka käyttävät hakukoneita etsimään Tailsia tai vierailevat Tailsin verkkosivulla. Xkeyscoren lähdekoodista löytynyt kommentti on kutsunut Tailsia ”ääriryhmien äärifoorumeilla kannattamaksi viestiturvallisuusjärjestelmäksi”.


title: Charles O. Hobaugh

text: Charles Owen "Scorch" Hobaugh (s. 5. marraskuuta 1961) on yhdysvaltalainen merijalkaväen upseeri, hävittäjälentäjä ja astronautti. Hobaugh on kotoisin Bar Harborin kaupungista, Mainen osavaltiosta. Hänellä on vaimo ja neljä lasta. Harrastuksinaan hänellä on muun muassa painonnosto, vesihiihto ja pyöräily.


title: Charles O. Hobaugh

text: Hobaugh suoritti alemman korkeakoulututkinnon Yhdysvaltain laivastoakatemista vuonna 1984 pääaineenaan ilmailutekniikka. Ylemmän korkeakoulututkinnon hän suoritti Tennesseen yliopiston avaruusinstituutissa.


title: Charles O. Hobaugh

text: Hobaugh on sotilasarvoltaan everstiluutnantti ja hänelle on myönnetty useita kunniamerkkejä osallistumisestaan muun muassa Persianlahden sotaan hävittäjälentäjänä. Hänelle on kertynyt yli 3000 lentotuntia 40 eri koneella.


title: Charles O. Hobaugh

text: Astronautiksi Hobaugh valittiin vuonna 1996 ja ensimmäisen sukkulalennon hän suoritti STS-104:n ohjaimissa vuonna 2001. Astronauttiuransa mustimman hetken Hobaugh koki toimiessaan lennonjohtajana (CAPCOM) Columbian tullessa takasin maan ilmakehään. Hänen toistava kyselynsä sukkulamiehistölle "Columbia, Houston. UHF Comm Check" on jäänyt avaruushistorian kirjoihin.


title: Charles O. Hobaugh

text: Hobaugh toimii 16. marraskuuta 2009 laukaistun avaruussukkulalennon STS-129 komentajana.


title: Astrid Kumbernuss

text: Astrid Kumbernuss (s. 5. helmikuuta 1970 Grevesmühlen) on saksalainen entinen kuulantyöntäjä, joka saavutti urallaan olympiavoiton sekä Euroopan- ja maailmanmestaruuksia.


title: Níkos Machlás

text: Nikólaos ”Níkos” Machlás (; s. 16. kesäkuuta 1973 Iraklion, Kreeta) on kreikkalainen jalkapalloilija, joka edusti Kyproksen korkeimmalla sarjatasolla pelaavaa APOEL:a. Hän on pelipaikaltaan hyökkääjä.


title: Níkos Machlás

text: Machlás aloitti uransa OFI Cretessa, jonka riveissä pelasi ensi kerran helmikuussa 1991 ottelussa Panioniosia vastaan. Hän pelasi Kreetassa kuusi kautta ennen kuin siirtyi vuonna 1996 Eredivisie-joukkue Vitesse Arnhemiin. Ensimmäinen kausi Alankomaissa oli pettymys ja maaleja syntyi vain kahdeksan 29 ottelussa. Toinen kausi oli maalien muodossa parempi, kun hän teki 34 maalia 32 ottelussa. Hän voitti kultaisen kengän. Kesäkuussa 1999 Machlás siirtyi Alankomaan jättiläiseen Ajaxiin – ennätyssummalla 7,6 miljoonaa dollaria.


title: Níkos Machlás

text: Ajaxissa Machlás teki kolmen kauden aikana 38 maalia 74 liigaottelussa. Mahlaksen aikana Ajaxissa valmentaja vaihtui kolme kertaa ja hänen pelipaikkansa avauskokoonpanossa ei ollut enää itsestäänselvyys, kun Ronald Koeman antoi nuorille Zlatan Ibrahimovićille ja Midolle mahdollisuudet. Mahlaksen 12 maalia kaudella 2001–2002 olivat tärkeitä liigassa ja kauden lopuksi Ajax juhli ensimmäistä mestaruutta neljään vuoteen. Ajax voitti kauden aikana myös Amstel Cupin. Seuraavalla kaudella Koeman teki selväksi, että Machlás ei enää mahdu pelaavaan kokoonpanoon.


title: Níkos Machlás

text: Machlás pelasi lyhyen ajan Ajaxin nuorisojoukkueessa, ennen kuin siirtyi Espanjaan Sevillaan. 14 ottelua Espanjassa pelannut Machlás edusti vielä Iraklisia ja OFI Cretea ennen kuin siirtyi nykyiseen seuraansa.


title: Níkos Machlás

text: Kreikan maajoukkueessa Machlás pelasi vuosien 1993 ja 2002 välillä 61 ottelua, tehden 18 maalia. Hän kuului myös Kreikan joukkueeseen vuoden 1994 MM-kisoissa. Viimeisen maaottelunsa Machlás pelasi huhtikuussa 2002 ottelussa Ruotsia vastaan.


title: Pertti Honkanen

text: Pertti ”Pläki” Honkanen (4. tammikuuta 1965) oli miesten lentopallomaajoukkueen kakkosvalmentaja 2006–2008.


title: Pertti Honkanen

text: Vuosina 2006–2008 Honkanen toimi Mauro Berruton apuvalmentajana miesten maajoukkueen mukana. Honkanen oli myös alle 17-vuotiaiden poikien maajoukkueen päävalmentaja. Honkanen valmensi Kuortaneen urheilulukiossa opiskelevia nuorten maajoukkuepelaajia päävalmentajana.


title: Pertti Honkanen

text: Hän toimi lentopalloliiton valmennuspäällikkönä, jossa vastasi koulutuksen ja valmennuksen linjauksesta. Kuortaneella Honkanen on yhdessä Pekka Lahtisen kanssa valmentanut miesten maajoukkueeseen asti muun muassa Oivasen veljekset Mikon ja Matin sekä passari Simo-Pekka Ollin ja huippulupauksen Urpo Sivulan.


title: Muulipeura

text: Muulipeura eli mustahäntäpeura eli isokorvapeura ("Odocoileus hemionus") on Pohjois-Amerikan länsiosissa elävä peuralaji. Se on samoin pohjoisamerikkalaisen valkohäntäpeuran lähin sukulainen. Muulipeura ja valkohäntäpeura kykenevät lisääntymään keskenään. Näiden kahden lajin välisiä risteymiä on joskus erehdytty pitämään omana lajinaan. Nisäkäsnimistötoimikunnan ehdotus lajin uudeksi suomenkieliseksi nimeksi on "mustahäntäkauris".


title: Muulipeura

text: Muulipeura painaa 43-150 kg, keskimäärin noin 95 kg. Se on saanut nimensä suurista, muulin korvia muistuttavista korvistaan, sekä mustasta hännän päästä, joka erottaa sen valkohäntäpeurasta. Toisin kuin valkohäntäpeuralla, muulipeuran sarvet haarautuvat dikotomisesti, aina kahteen jokseenkin yhtä vahvaan haaraan. Vain uroksilla (hirvailla) on sarvet. Se kasvattaa uudet sarvet joka vuosi.


title: Muulipeura

text: Muulipeuroja elää koko Pohjois-Amerikan länsiosassa, Kaakkois-Alaskasta Kalifornian niemimaalle ja Luoteis-Meksikoon. Kanadassa ja Yhdysvalloissa levinneisyys ulottuu länsirannikolta Kalliovuorten yli läntiselle tasankoalueelle Saskatchewaniin, Nebraskaan, Kansasiin ja Teksasin länsiosaan asti. Argentiinassa ja Havaijin Kauain saarella muulipeura on ihmisen istuttama vieraslaji. Laji on elinympäristönsä suhteen hyvin joustava ja monin paikoin runsaslukuinen. Se elää niin metsissä, preerialla, aavikoilla kuin vuoristoissakin.


title: Muulipeura

text: Muulipeurasta on erotettu useita maantieteellisiä alalajeja, joiden tarkasta lukumäärästä ei olla aivan yksimielisiä. Näistä länsirannikon "Odocoileus hemionus columbianus"-alalajia kutsutaan yleisemmin 'mustahäntäpeuraksi' (), luoteista "O. h. sitkensis"-alalajia 'sitkanpeuraksi', ja muita 'muulipeuroiksi' ("mule deer"):


title: Saguaron kansallispuisto

text:
Saguaron kansallispuisto () on Yhdysvaltojen lounaisosassa, Arizonan osavaltiossa sijaitseva kansallispuisto. Kansallispuisto kattaa yhteensä 370 km²:n kokoisen maa-alan, ja se jakaantuu kahteen osaan Tucsonin kaupunin itä- ja länsipuolella. Puisto on perustettu 1933. Se on saanut nimensä saguarokaktuksen mukaan.
Kansallispuiston tärkein biotooppi on Sonoran aavikko. Itäosassa ovat 2600 m korkeat Rinconvuoret ja länsiosassa Tucsonvuoret. Puiston molemmissa osissa on pysäköintialueet ja suosittuja vaelluspolkuja, joilla järjestetään opastettuja retkiä auringon nousun tai laskun aikaan – keskipäivän kuumuus voi olla liian vaarallista.


title: Juhan Smuul

text: Juhan Smuul (vuoteen 1954 saakka "Johannes Schmuul"; 18. helmikuuta 1922 Muhu – 13. huhtikuuta 1971 Tallinna) oli virolainen neuvostokirjailija.


title: Juhan Smuul

text: Smuulin ensimmäiset runot ilmestyivät 1940-luvulla. Vuonna 1951 hän liittyi Neuvostoliiton kommunistisen puolueen jäseneksi. Venäjäksi käännetty kokoelma ”Runoja ja runoelmia” sai Stalin-palkinnon vuonna 1952. Smuul on kirjoittanut myös proosaa ja näytelmiä. Hänen tunnetuin teoksensa on matkasta Etelämantereelle kertova ”Jäätikkökirja” ("Jäine raamat", 1958), josta hänelle myönnettiin Lenin-palkinto vuonna 1961. Vuonna 1965 Smuul sai Viron SNT:n kansankirjailijan arvonimen.


title: Juhan Smuul

text: Vuosina 1953–1971 Smuul oli Viron kirjailijaliiton hallituksen puheenjohtaja ja vuosina 1954–1971 yksi Neuvostoliiton kirjailijaliiton hallituksen sihteereistä. Hän toimi myös Neuvostoliiton korkeimman neuvoston edustajana. Hänet on palkittu Leninin kunniamerkillä. Vuonna 1971 perustettiin Smuulin nimeä kantava Viron SNT:n kirjallisuuspalkinto ja kirjailijan kotikylään avattiin hänestä kertova museo. Nykyisin rakennuksessa toimii Muhun museo.


title: Tammerkosken lukio

text: Tammerkosken lukio (Tamlu) on Tampereella sijaitseva lukio, jossa painotetaan kuvataidetta ja muotoilua. Se yhdistyi vuonna 2012 entisen Kaarilan lukion kanssa ja siirtyi uudistettuihin tiloihin Sampolan rakennukseen. Tammerkosken koulu, johon lukio ennen kuului, on yli 100-vuotias ja on aiemmin toiminut tyttökouluna. Koulussa on mahdollisuus suorittaa lukiodiplomi kuvataiteessa, musiikissa, mediassa, draamassa, käsityössä sekä teatteritaiteessa.


title: Tracy Caldwell Dyson

text: Tracy Ellen Caldwell (s. 14. elokuuta, 1969) on yhdysvaltalainen fyysikko ja astronautti. Hän on kotoisin Arcadiasta, Kalifornian osavaltiosta.


title: Tracy Caldwell Dyson

text: Caldwell suoritti korkeakoulututkintonsa Kalifornian osavaltion yliopistossa vuonna 1993 pääaineenaan kemia. Tohtoritutkinnon hän suoritti Kalifornian yliopistossa vuonna 1997. Caldwell on toiminut myös kemianopettajana valmistellessaan väitöskirjaansa. Hänelle on myönnetty useita kemianalan palkintoja. Caldwellillä on yksityislentäjän lupakirja ja hän osaa sekä viittomakieltä että venäjää.


title: Tracy Caldwell Dyson

text: NASA:n astronautiksi Caldwell valittiin vuonna 1998. STS-118 oli hänen ensimmäinen sukkulalentonsa. Lennolla hän toimi ensimmäisenä tehtäväspesialistina. Aiemmin hän on toiminut muun muassa laitteiston testaajana, sukkulalentoavustajana sekä lennonjohtajana (CAPCOM).


title: Tracy Caldwell Dyson

text: 2. huhtikuuta 2010 hänet laukaistiin lennolla Sojuz TMA-18 kansainväliselle ISS-avaruusasemalle liittymään sen pitkäkestoisen miehistön, Retkikunta 23:n jäseneksi. Caldwell jatkoi työskentelyään ISS:llä Retkikunta 24:n jäsenenä. Hän palasi Maahan Sojuz TMA-18:lla 25. syyskuuta 2010. Hän on osallistunut kolmelle avaruuskävelylle avaruuskävelyiden kokonaiskeston ollessa 22 tuntia 49 minuuttia.


title: Tracy Caldwell Dyson

text: Vapaa-aikanaan hän harrastaa juoksemista, painonnostoa ja autojen korjaamista. Hän meni marraskuussa 2009 naimisiin George Dysonin kanssa. Hänen nimensä on nykyään avioliiton myötä Tracy Caldwell Dyson.


title: Deon Hemmings

text: Deon Hemmings (s. 10. syyskuuta 1968 Saint Ann) on jamaikalainen entinen 400 metrin aitajuoksija ja olympiavoittaja.


title: Deon Hemmings

text: Hemmingsistä tuli ensimmäinen jamaikalainen naisolympiavoittaja Atlantassa 1996 uudella olympiaennätysajalla 52,82. Sydneyn olympialaisissa 2000 hän sijoittui aitamatkalla hopealle Irina Privalovan jälkeen sekä kuului Jamaikan hopeajoukkueeseen 4 × 400 metrin viestijuoksussa yhdessä Sandie Richardsin, Catherine Scott-Pomelasin ja Lorraine Grahamin kanssa. Hänet valittiin Jamaikan vuoden naisurheilijaksi 1996 ja 2000.


title: Deon Hemmings

text: Hemmings saavutti hopeaa Kansainyhteisön kisoissa Victoriassa 1994, pronssia Göteborgin MM-kilpailuissa 1995, hopeaa Ateenan MM-kilpailuissa 1997 sekä pronssia Sevillan MM-kilpailuissa 1999. Hän sai 4 × 400 metrin viestissä MM-pronssia 1997 ja -kultaa 2001, joskin kultamitalikilpailussa hän juoksi vain alkuerässä.


title: Deon Hemmings

text: Hemmings vetäytyi kilpakentiltä vuonna 2003.


title: Tokion yliopisto

text: Tokion yliopisto () on Kioton yliopiston ohella toinen Japanin tärkeimmistä yliopistoista. Siellä on kymmenen tiedekuntaa (oikeustieteellinen, lääketieteellinen, teknillistieteellinen, maataloustieteellinen, kielitieteellinen, luonnontieteellinen, taloustieteellinen, kasvatustieteellinen ja farmasian tiedekunta), ja noin 28 tuhatta opiskelijaa, joista pari tuhatta ulkomaalaisia. Toiminta keskittyy viidelle kampusalueelle, joiden nimet ovat Hongo, Komaba, Kashiwa, Shirokane ja Nakano.


title: Tokion yliopisto

text: Yliopisto on perustettu 1877 yhdistämällä vanha lääketieteellinen oppilaitos ja länsimaistyylisiä oppiaineita. Nykyisin tärkeimmät tiedekunnat ovat luonnontieteet, laki ja kirjallisuus. Yliopiston nimi oli vuosina 1886-1947 Tokion keisarillinen yliopisto (東京帝國大學, "Tōkyō teikoku daigaku)", mutta toisen maailmansodan jälkeen palattiin alkuperäisen nimeen.


title: Scott Walker (jääkiekkoilija)

text: Scott Walker (s. 19. heinäkuuta 1973 Cambridge, Ontario, Kanada) on kanadalainen jääkiekkovalmentaja ja entinen NHL-jääkiekkoilija. Hän pelasi suurimman osan urastaan laitahyökkääjänä.


title: Scott Walker (jääkiekkoilija)

text: Ennen NHL-debyyttiään Walker pelasi kaksi kautta OHL:n Owen Sound Platersin riveissä. Kaudeksi 1993–94 Walker siirtyi AHL:n Hamilton Canucksin paitaan. Siellä hän pelasi yhden kauden. Seuraavana kautena Walker siirtyi AHL:n Syracuse Crunchin joukkueeseen. Kesken kauden NHL-seura Vancouver Canucks nosti Walkerin edustusjoukkueeseensa. 11 ottelussa Walker teki tehot 0+1=1.


title: Scott Walker (jääkiekkoilija)

text: Koska debyytti NHL:ssä ei sujunut hyvin, niin Walker palasi takaisin Syracuse Crunchin riveihin. AHL:n playoffsien jälkeen Vancouver nosti Walkerin uudestaan joukkueeseensa. Tästä alkoi Walkerin NHL-ura. Vancouverissa Walker pelasi 3 kautta, jonka jälkeen hän siirtyi Nashville Predatorsiin. Nashvillessa Walker pelasi 6 kautta.


title: Scott Walker (jääkiekkoilija)

text: Kaudella 2003–04 Walker teki piste-ennätyksensä. 75 ottelussa tehot 25+42=67.


title: Scott Walker (jääkiekkoilija)

text: Työsulkukaudella Walker siirtyi OHASrin liigaan. Siellä hän pelasi kahdessa eri joukkueessa: Cambridge Hornetsissa ja Dundas Real McCoysissa. Työsulkukauden jälkeen Walker palasi Nashvilleen, jossa pelasi yhden kauden. Seuraavalla kaudella hän siirtyi Carolina Hurricanesiin. Maaliskuussa 2010 Walker kaupattiin Washington Capitalsiin, jossa pelasi loppukauden 2009–10.


title: Scott Walker (jääkiekkoilija)

text: Walkerin NHL-ura kesti 15 kautta. Hän aloitti joulukuussa 2010 valmentajauransa OHL-seura Guelph Stormin apulaisvalmentajana. Vain muutama viikko myöhemmin hänet nimettiin Stormin päävalmentajaksi.


title: Debbie Flintoff-King

text: Debra Lee ”Debbie” Flintoff-King (s. 20. huhtikuuta 1960 Melbourne) on australialainen entinen 400 metrin aitajuoksija, lajin olympiavoittaja 1988.


title: Debbie Flintoff-King

text: Flintoff-King sijoittui kuudenneksi 400 metrin aidoissa Los Angelesin olympialaisissa 1984. Kahta vuotta myöhemmin hän voitti sekä 400 metrin sileän että aitamatkan Kansainyhteisön kisoissa Edinburghissa. Seuraavana vuonna hän voitti molempien lajien Grand Prix -mestaruuden.


title: Debbie Flintoff-King

text: Soulin olympialaisissa 1988 Flintoff-King voitti kultaa 400 metrin aitajuoksussa ajalla 53,17 siitä huolimatta, että oli vain vähän aiemmin kuullut sisarensa Noelinen kuolemasta.


title: Debbie Flintoff-King

text: Flintoff-King oli yksi vuoden 2000 olympialaisten avajaisissa olympiatulta Sydneyn stadionilla kantaneista viestinviejistä.


title: Tempura

text: Tempura (, myös 天麩羅) on perinteinen japanilainen ruokalaji, joka voidaan valmistaa kalasta, äyriäisistä tai kasviksista. Raaka-aineet leikataan suupaloiksi, kastetaan friteeraustaikinaan ja keitetään öljyssä, mieluiten seesamiöljyssä. Valmiit tempurapalat kastetaan dippikastikkeeseen ja syödään kuumina.


title: Tempura

text: Friteerauksen ajatuksen toivat Japaniin portugalilaiset lähetyssaarnaajat – friteeratut pikkukalat ovat suosittuja Portugalissa. Tempura-annoksia tehdään myös Taiwanin pohjoisosassa.


title: Yakitori

text: Yakitori () on japanilaisen keittiön perinteinen kana-annos; pienessä bambuvartaassa grillattuja kananpalasia. "Yaki" tarkoittaa hiillosta, "tori" kanaa. Yakitori-vartaat tarjotaan joko pelkän suolan ja sitruunan kera tai erityisen maustekastikkeen saattelemina. Kananpalojen lisäksi vartaaseen voidaan pujotella kasviksia. Yakitori-termiä käytetään ajoittain myös yleiskäsitteenä pienessä vartaassa tarjoiltaviin grillipaloihin viitattaessa. Vaikka kaikki yakitori-listalla esiintyvät tuotteet eivät siis ole kanaa, on kana ylivoimaisesti yleisin ainesosa. Yakitori-vartaisiin voi kuulua myös kanan eri osia.


title: Yakitori

text: Japanissa yakitorit ovat suosittua pikaruokaa, joka napataan oluen kera matkalla töistä kotiin. Annokseen kuuluu ainakin kaksi pikkuvarrasta.


title: Pasi Tuominen

text: Pasi Tuominen (s. 3. toukokuuta 1974 Pori) on suomalainen jääkiekkoilija. Pelipaikaltaan Tuominen on hyökkääjä, joka pystyy pelaamaan niin laidassa kuin keskelläkin. Hän on pelannut uransa aikana SM-liigaa Ässissä, Tapparassa, SaiPassa, Jokereissa, HPK:ssa ja Bluesissa. Ulkomailta Tuomisella on kokemusta Sveitsin National League A:sta ja Ruotsin Elitserienistä.


title: Pasi Tuominen

text: Pasi Tuominen on Porin Ässien kasvatti, joka pelasi ensimmäiset SM-liigaottelunsa kaudella 1993–1994, tehden kuudessa ottelussa kaksi syöttöpistettä. Tuominen pelasi Ässien riveissä aina vuoteen 1997 saakka, kunnes siirtyi kesken kauden 1996–1997 hakemaan nostetta uralleen Tampereelta ja Tapparasta. Tapparassa mies pelasi vuosituhannen vaihteeseen saakka, mutta ei saanut itsestään missään vaiheessa parastaan irti. Parhaimmalla Tappara-kaudellaan pisteitä kertyi 21.


title: Pasi Tuominen

text: Kaudeksi 2000–2001 SaiPa osoitti kiinnostuksensa Tuomiseen ja sai hänet joukkueeseensa. Kausi sujui Tuomiselta hienosti hänen tehtyään 47 ottelussa 29 tehopistettä. SaiPa tarjosi maalinsylkijälle jatkosopimuksen, jonka Tuominen allekirjoitti. Tuomiselle luvattiin kaudeksi 2001–2002 yhä suurempaa roolia lappeenrantalaisjoukkueessa, mutta samaisella kaudella mies oli enää kuin varjo entisestään. Loukkaantumiset vaivasivat kautta ja 32 ottelussa tehopisteitä syntyi vain kahdeksan. SaiPa päätti myydä Tuomisen pois ja Jokerit kiinnostui miehestä. Hän ehti pelata Jokereissa 22 ottelua ja niissä syntyi yhteensä kuusi tehopinnaa, mutta Tuominen oli tärkeässä roolissa nelosketjun puolustavana keskushyökkääjänä Jokerien voittaessa Suomen mestaruuden.


title: Pasi Tuominen

text: Monien vuosien jälkeen Tuominen palasi Poriin kaudeksi 2002–2003 hakemaan jälleen uutta nostetta ailahtelevalle uralleen. Kaudet 2002–2003 ja 2003–2004 olivat Tuomiselta odotuksiin nähden heikohkoja, kunnes 2004–2005 alkoi tapahtua. Tuominen sai ketjuunsa sentteriksi NHL-työsulkupelaaja Jason Williamsin ja hänen siivellään "Patu" teki vihdoin huippupisteet (42). Pistetehtailu herätti kiinnostuksen myös Ruotsissa, jonne Tuomisen matka veikin upean kauden jälkeen. Osoitteena oli Modo. Puolitoista kohtalaista kautta riittivät Tuomiselle ja tämän jälkeen kesken kauden 2006–07 suuntana oli Sveitsi ja Fribourg-Gottéron. Viidessätoista ottelussa syntyi kymmenen tehopistettä.


title: Pasi Tuominen

text: Kaudeksi 2007–2008 Tuominen päätti palata jälleen kotisuomeen joukkueenaan tällä kertaa HPK. Ennen siirtorajan umpeutumista HPK kauppasi Tuomisen Espoo Bluesiin, jossa hän kiekkoili loppukauden. Kaudet 2008–09 ja 2009–10 hän pelasi National League B:n EHC Baselissa sekä kauden 2010–11 AL-Bank Ligaenin EfB Ishockeyssa. Kaudella 2011–12 Tuominen kiekkoilee Suomi-sarjan HC Satakunnassa.


title: WWE SmackDown! Here Comes the Pain

text: WWE SmackDown! Here Comes The Pain (japanissa Exciting Pro Wrestling 5) on THQ-yhtiön PlayStation 2:lle julkaisema ja Yuke'sin kehittämä vapaapainipeli. Se on kuuluu "WWE SmackDown! -pelisarjaan".


title: WWE SmackDown! Here Comes the Pain

text: "Here Comes The Pain" oli ensimmäinen Smackdown-peli, jossa oli "Grappling System", "Body Damage Meter" ja taitojen kehittäminen. Pelissä myös nähtiin ensimmäisen kerran WWE Legendoja sekä Elimination Chamber ja Bra and Panties -pelimuodot. Peli oli toinen pelisarjassa, joka ei sisältänyt selostusta (n lisäksi).


title: WWE SmackDown! Here Comes the Pain

text: "Here Comes The Pain" on saanut hyviä arvosanoja pelilehdissä ja on onnistuneimpia pelejä pelisarjassa. Paikat voivat avata vain, jos olet pelannut kyseisellä alueella


title: Hirsilän rautatieasema

text: Hirsilän rautatieasema () on entinen rautatieasema Orivedellä Hirsilän kylässä. Se sijaitsi rataosalla , noin yksitoista kilometriä pohjoiseen Oriveden rautatieasemalta. Asema perustettiin vuonna 1898 ja asemarakennus rakennettiin vuonna 1904 Bruno Granholmin laatimien Platformskjul I -tyypin pysäkkirakennuksen piirustusten mukaisesti. Rakennuksessa oli avoimen odotustilan vasemmalla puolella toimisto, oikealla tavarasuoja, jota laajennettiin huomattavasti vuonna 1937. Matkustajamäärät kasvoivat aina 1960-luvulle asti. Vuonna 1927 Hirsilästä nousi junaan 14 841 matkustajaa, ja asemalla pysähtyi kymmenen matkustajajunaa vuorokaudessa. Vuonna 1960 matkustajajunia pysähtyi vuorokaudessa kahdeksan, mutta vuonna 1989 enää neljä. Hirsilän aseman liikenteellinen merkitys väheni Tampere–Parkano–Seinäjoki- ja Orivesi–Jämsä–Jyväskylä -oikoratojen valmistuttua, ja Hirsilä muutettiin miehittämättömäksi seisakkeeksi vuonna 1977. Aseman henkilöliikenne päättyi 27. toukokuuta 1990, ja asemarakennus purettiin 1990-luvun loppupuolella.


title: Sukiyaki

text: Sukiyaki on japanilaisen keittiön perinteinen pataruoka; pienessä rautapadassa haudutettua ohuiksi viipaleiksi leikattua lihaa ja kasviksia. Ruoka voidaan valmistaa pöydässä ja syödä yhdessä valmistusastiasta.Ruokailtaessa padan aineksia dipataan vatkattuun raakaan munaan, jota voi maustaa soijakastikkeen tilkalla. Sukiyaki on talviajan ruokaa, ja sitä tarjotaan yleensä esimerkiksi uuden vuoden juhlissa.


title: Shabu-shabu

text: Shabu-shabu () on japanilaisen keittiön fondueta muistuttava hotpot-ruokalaji: pienessä rautapadassa kiehuvassa liemessä kypsennetään ohuiksi viipaleiksi leikattua lihaa, tofua ja kasviksia. Ruoka muistuttaa tekotavaltaan sukiyakia mutta on mausteisempi ja vähemmän makea. Ruoka voidaan valmistaa pöydässä ja syödä yhdessä valmistusastiasta. Shabu-shabu tarjoillaan yleensä riisin, joskus myös nuudelien kanssa. Aterian lopuksi riisin tähteet sekoitetaan keitinliemeen, ja syntynyt keitto jaetaan ruokailijoiden kesken.


title: M-100

text: M-100 oli neuvostoliittolainen luotainraketti, jossa oli kaksi rakettimoottorivaihetta. Sitä käytettiin vuodesta 1957 vuoteen 1990. 6 400 tällaista rakettia laukaistiin eri tutkimuksia varten, mikä tekee siitä maailman eniten käytetyn luotainraketin.


title: M-100

text: Sen hyötykuorma oli 15 kg laukaistuna 90 kilometrin korkeuteen. Raketin laukaisupaino on 475 kg. Sen halkaisija oli 25 senttimetriä ja pituus 834 cm.


title: Canal de l’Est

text: Canal de l’Est [] () on kanava Ranskassa, joka yhdistää Meuse- ja Mosel-joet Saône-jokeen. Kanava alkaa Givet’stä Champagne-Ardennessa, kulkee Lorrainessa ja päättyy Correen Franche-Comtéssa. Kanavan pohjoisosaa kutsutaan myös nimellä canal de la Meuse ja eteläistä osaa nimellä canal des Vosges.


title: Canal de l’Est

text: Kanava on 439 kilometriä pitkä, ja se rakennettiin vuosina 1874–1877.


title: Luotainraketti

text: Luotainraketti on tutkimusraketti, joka laukaistaan korkealle ilmakehään tai avaruuteen, josta se yleensä putoaa maahan.


title: Luotainraketti

text: Rakettien ajoaine on yleensä kiinteää. Raketissa on mukana tieteellisiä mittalaitteita. Se laskeutuu laskuvarjolla maahan ja on osin uudelleenkäytettävä. Lentokorkeus on 50–1500 km ja mittaukset ylittävät kaasupallojen lakikorkeuden, joka on vain 40 km.


title: Luotainraketti

text: Ensimmäinen luotainraketti oli natsi-Saksassa kehitetty V-2, jota etenkin Yhdysvallat käytti 1940-luvun lopun luotainrakettina. Mutta varsinaisia luotainraketteja kehitettiin kaikissa suurissa – tulevissa – avaruusmaissa ja luotainraketti eriytyi pian sotilaallisista ohjuksista, esimerkiksi ESAn Texus- ja Maxus-luotainraketit. Luotainrakettilaukaisuja varten kehittyi omat toimintakeskuksensa, joista EU:n suurin on Esrangen rakettikeskus Kiirunassa. Tieteelliseen kokeeseen rakettia käytettiin ilmeisesti ensi kerran vuonna 1822, jolloin ilmassa räjäytetyn raketin suunta havaittiin Wienistä ja Neustatdista. Havainnoinnista voitiin määrittää paikakuntien pituusaste-ero.


title: Luotainraketti

text: Suomi – lähinnä Sodankylän geofysiikan observatorio ja Oulun yliopisto – on 1960-luvun lopusta alkaen ottaneet osaa joihinkin luotainrakettikampanjoihin. Suomalainen instrumentaatio on tällöin ollut magnetometri. Tällaisia raketteja on laukaistu sekä Poker Flatsistä Alaskasta että Norjan Andoijasta vielä 2000-luvullakin.


title: Luotainraketti

text: Vuonna 2008 tamperelaiset opiskelijat ovat saaneet ”Itikka”-nimisen instrumentin ESAn tulevaan luotainrakettiin.


title: Luotainraketti

text: Oulun ja Helsingin yliopistojen opiskelijat osallistuvat norjalaisvetoiseen NISSE-kokeeseen (Nordic Ionospheric Sounding rocket Seeding Experiment), joka lentää ESAn REXUS-luotainraketin mukana maaliskuussa 2009. Kokeessa luodaan jääpilvi 95 kilometrin korkeuteen, jota tutkitaan EISCAT-tutkalla.


title: Danny McFarlane

text: Danny McFarlane (s. 14. kesäkuuta 1972) on jamaikalainen yleisurheilija, joka on kilpaillut pääasiassa 400 metrin juoksussa sekä 400 metrin aitajuoksussa.


title: Danny McFarlane

text: McFarlane osallistui Stuttgartin MM-kisoihin 1993, jossa oli mukana seitsemänneksi sijoittuneessa Jamaikan 4×400 metrin viestijoukkueessa. Göteborgin MM-kisoissa 1995 hän karsiutui 400 metrillä välierissä ajalla 45,98 ja sijoittui 4×400 metrin viestissä kolmanneksi. Kaksi vuotta myöhemmin Ateenan MM-kisoissa hän oli mukana Jamaikan joukkueessa, joka voitti 4 x 400 metrin viestijuoksussa hopeaa. Vuonna 1999 hän voitti Jamaikan joukkueessa kultaa 4 x 400 metrin viestissä Pan-Amerikan kisoissa. Samana vuonna hän karsiutui Sevillan MM-kisoissa 400 metrin välierissä ajalla 45,86. Pitkässä viestissä Jamaikan joukkue juoksi kolmanneksi, mutta Yhdysvaltain joukkueen hylkäyksen jälkeen joukkue nousi toiseksi.


title: Danny McFarlane

text: McFarlane selviytyi Sydneyn olympialaisissa 2000 400 metrin finaaliin, jossa sijoittui seitsemänneksi ajalla 45,55. Hän oli samoissa kisoissa mukana 4 x 400 metrin viestissä, jossa Jamaikan joukkue sijoittui alun perin kolmanneksi, mutta nousi vuonna 2012 hopealle kun Antonio Pettigrew'n dopingtapauksen vuoksi Yhdysvallat hylättiin. Hän voitti Lissabonin sisäratojen MM-kisoissa 2001 pronssia 400 metrillä ja oli mukana voittamassa viestissä pronssia. Myöhemmin samana vuonna Edmontonin MM-kisoissa hän oli mukana Jamaikan viestijoukkueessa, joka voitti MM-hopeaa Yhdysvaltain joukkueen hylkäyksen jälkeen.


title: Danny McFarlane

text: McFarlane voitti Birminghamin sisäratojen MM-kisoissa 2003 viestikultaa Jamaikan joukkueessa. Samana vuonna Pariisin MM-kisoissa hän oli uudessa päälajissaan 400 metrin aitajuoksussa neljäs ajalla 48,30 ja Jamaikan viestihopeaa voittaneessa joukkueessa. Sekä Birminghamissa että Pariisissa joukkueen sijoitus koheni yhdellä Yhdysvaltain joukkueen hylkäysten jälkeen. Kauden lopussa hän juoksi kolmanneksi. Seuraavana vuonna McFarlane voitti Ateenan olympialaisissa 400 metrin aidoissa olympiahopeaa ajalla 48,11 ja oli kauden lopussa neljäs. Hän karsiutui Helsingin MM-kisoissa 2005 välierissä ja sijoittui kuudenneksi. Osakan MM-kisoissa 2007 hän sijoittui 400 metrin aidoissa viidenneksi ja Pekingin olympialaisissa 2008 neljänneksi. hän oli toinen. Vuonna 2009 hän oli kuudes sekä Berliinin MM-kisoissa että .


title: Siitaman rautatieasema

text: Siitaman rautatieasema on entinen rautatieasema Orivedellä Siitaman kylässä. Liikennepaikka oli käytössä vuosina 1895–1990. Se sijaitsi rataosalla , noin yhdeksän kilometriä Oriveden rautatieasemalta Tampereen suuntaan. Asemarakennus rakennettiin vuonna 1905 Bruno Granholmin laatimien Platformskjul I -tyypin pysäkkirakennuksen piirustusten mukaisesti. Matkustajamäärät kasvoivat aina 1960-luvulle asti.


title: Siitaman rautatieasema

text: Huonojen tieyhteyksien päässä sijainneeseen Siitaman kylään perustettiin vuonna 1895 Oriveden aseman alainen laiturivaihde, joka korotettiin asemaksi kymmenen vuotta myöhemmin. Aseman ympäristöön kasvoi tiivis kyläasutus, ja sinne saatiin oma kansakoulu vuonna 1907. Vuonna 1916 Siitamasta tuli junien kohtaamispaikka, ja samassa yhteydessä asemarakennuksen vasemman päädyn toimisto-osaa laajennettiin huomattavasti. Oikeanpuoleista tavarasuojaa laajennettiin parikymmentä vuotta myöhemmin. Alun perin Kangasalan kuntaan kuulunut, mutta kaukana kirkonkylästä sijainnut kylä siirrettiin Oriveden kuntaan vuoden 1926 alussa.


title: Siitaman rautatieasema

text: Vuonna 1927 Siitamasta nousi junaan 8 933 matkustajaa, ja asemalla pysähtyi kaksitoista matkustajajunaa vuorokaudessa. Vuonna 1960 matkustajajunia pysähtyi vuorokaudessa viisitoista, mutta vuonna 1989 enää viisi. Vuonna 1967 tehdyn radanoikaisun jälkeen rautatie ohitti asemarakennuksen sen takapuolelta. Siitama alennettiin laiturivaihteeksi vuonna 1968 ja tavaraliikenne lopetettiin vuonna 1973. Asemapalvelut loppuivat vuonna 1984, ja aseman henkilöliikenne päättyi 27. toukokuuta 1990. Asemarakennus purettiin vuonna 1993.


title: The Heartbreakers

text: Johnny Thunders and the Heartbreakers, tunnetaan myös nimellä The Heartbreakers, oli yhdysvaltalainen punkrock-yhtye, joka perustettiin New Yorkissa toukokuussa 1975. The Heartbreakers julkaisi albumin "L.A.M.F.", ja keikkaili The Sex Pistols -yhtyeen kanssa Englannissa. Yhtyeen johtohahmona toimi New York Dollsista tunnettu Johnny Thunders. The Heartbreakers jäi lyhytikäiseksi yhtyeeksi ja hajosi 1970-luvun lopussa.


title: The Heartbreakers

text: Johnny Thunders ja Jerry Nolan lopettivat New York Dolls –yhtyeessä, ja samalla viikolla Richard Hell lopetti Televisionissa. Nämä kolme yhdistivät voimansa ja perustivat oman yhtyeen. Tovin kuluttua bändiin liittyi Walter Lure, joka oli soittanut Demons–yhtyeessä.


title: The Heartbreakers

text: Vuonna 1976 Richard Hell kuitenkin lopetti tulkinnanvaraisista syistä. Lopettamisensa jälkeen hän perusti oman yhtyeen The Voidoids. The Heartbreakers otti Hellin tilalle Billy Rathin.


title: The Heartbreakers

text: He saivat sopimuksen Track Recordsin kanssa ja vuonna 1977 ilmestyi heidän ensimmäinen ja ainoa studioalbuminsa, "L.A.M.F.". Levyn teon paineet ja yhtyeen väliset riidat kuitenkin hajottivat yhtyeen hyvin nopeasti.


title: The Heartbreakers

text: Bändi kuitenkin koottiin takaisin vuonna 1979 muutamalle keikalle Max’s Kansas Cityssä, rumpalinaan Ty Stix Nolanin sijaan. Näillä keikoilla nauhoitettiin "Live at Max’s Kansas City '79" -albumi, jota pidetäänkin punkrock–klassikkona.


title: The Heartbreakers

text: Yhtye koottiin silloin tällöin uudestaan soittamaan New Yorkin klubeille kunnes Johnny Thunders kuoli vuonna 1991. Jerry Nolan seurasi heti seuraavana vuonna. Richard Hell harvemmin enää esittää musiikkia. Walter Lure esiintyy vieläkin noin kerran kuukaudessa yhtyeensä The Waldosin kanssa, esittäen enimmäkseen The Heartbreakersin lauluja.


title: Juanito (jalkapalloilija, 1954)

text: Juan Gómez González, lempinimeltään Juanito (10. marraskuuta 1954 Fuengirolassa, Málagan maakunnassa, Espanjassa – 2. huhtikuuta 1992) oli espanjalainen jalkapalloilija. Hän oli pelipaikaltaan hyökkääjä ja edusti pelaajauransa aikana Atlético Madridia, Burgosia, Real Madridia, Málagaa ja Espanjan maajoukkuetta. Pelaajauransa jälkeen hän valmensi Méridaa ennen kuolemaansa auto-onnettomuudessa vuonna 1992. Real Madridissa Juanito käytti numeroa 7 ja seuran kannattajat laulavat vieläkin kotiotteluiden seitsemännellä minuutilla "¡Illa, illa, illa, Juanito maravilla!".


title: Juanito (jalkapalloilija, 1954)

text: Juanito pelasi kotikuntansa Fuengirolan paikallisseuran junioreissa ennen liittymistään Atlético Madridiin vuonna 1972. Hän teki kaksi maalia debyytissään Atlético Madridin alle 18-vuotiaiden joukkueessa, mutta loukkaantuminen esti etenemisen edustusjoukkueeseen. Hän jatkoi uraansa Burgosissa auttaen heitä voittamaan Espanjan Segunda Divisiónan kaudella 1975–1976. Hänen debyyttinsä Espanjan pääsarjassa Primera Divisiónissa Espanyolia vastaan päättyi 2–1. Kaudella 1976–1977 "Don Balón" -lehti palkitsi Juaniton vuoden espanjalaisena pelaajana.


title: Juanito (jalkapalloilija, 1954)

text: Juanito käänsi pian Real Madridin huomion puoleensa ja hän liittyikin seuraan vuonna 1977. Hänestä tuli tärkeä osa Real Madridin menestystä 1970-luvun lopussa ja 1980-luvun alussa yhdessä Santillanan, Uli Stieliken, Vicente del Bosquen ja José Antonio Camachon kanssa. Juanito voitti Real Madridissa pääsarjamestaruuden viidesti, Copa del Reyn kahdesti ja UEFA Cupin kahdesti. Kymmenen kautensa aikana Real Madridissa hän pelasi 284 Espanjan pääsarjaottelua tehden 85 maalia ja Euroopan kilpailuissa 55 ottelua tehden 17 maalia. Kaudella 1983–1984 hän jakoi 17 maalillaan Espanjan pääsarjan maalipörssin kärkipaikan uruguaylaisen Jorge da Silvan kanssa.


title: Juanito (jalkapalloilija, 1954)

text: Juanito pelasi Espanjan maajoukkueessa 34 ottelua, joissa hän teki kahdeksan maalia. Hän edusti Espanjaa maailmanmestaruuskilpailuissa vuosina 1978 ja 1982. Vuonna 1980 hän osallistui Euroopan-mestaruuskilpailuihin.


title: Juanito (jalkapalloilija, 1954)

text: Lähdettyään Real Madridista Juanito liittyi Málagaan, jossa pelasi kaksi kautta ennen eläköitymistään vuonna 1989. Aktiiviuransa jälkeen hän valmesi Méridaa kaudella 1991–1992.


title: Juanito (jalkapalloilija, 1954)

text: Juanito menehtyi auto-onnettomuudessa 2. huhtikuuta 1992 ollessaan paluumatkalla Méridaan Real Madridin ja Torinon välisestä UEFA Cup -ottelusta.


title: Juanito (jalkapalloilija, 1954)

text: Burgos


title: Juanito (jalkapalloilija, 1954)

text: Real Madrid


title: Juanito (jalkapalloilija, 1954)

text: Henkilökohtaiset saavutukset


title: Queen Anne’s Revenge

text: Queen Anne’s Revenge oli merirosvo Mustaparran kuuluisa lippulaiva.


title: Queen Anne’s Revenge

text: Laiva, alkuperäiseltä nimeltään "Concord", todennäköisesti rakennettiin Isossa-Britanniassa noin vuonna 1710, mutta ranskalaiset kaappasivat sen jo vuotta myöhemmin. Laivaa muutettiin ottamaan enemmän lastia ja nimettiin "La Concordeksi".


title: Queen Anne’s Revenge

text: Merirosvokapteeni Benjamin Hornigold kaappasi orjalaivan marraskuussa 1717 lähellä Martiniquen saarta. Hornigold antoi laivan yhdelle kumppaneistaan, Edward Teachille (joka myöhemmin tultiin tuntemaan nimellä Mustaparta), ja teki tästä kapteenin. Mustaparta muutti "La Concorden" lippulaivakseen lisäten aluksen tulivoiman noin 40:neen tykkiin ja antoi sille nimen "Queen Anne’s Revenge". Sillä hän hallitsi Amerikan itärannikkoa ja Karibianmerta hyökäten brittiläisten, hollantilaisten ja ranskalaisten alusten kimppuun.


title: Queen Anne’s Revenge

text: Alus on kuvattu 300-tonniseksi fregatiksi, jossa oli 40 tykkiä. Sen nimi saattaa viitata Espanjan perimyssotaan (1701–1714), joka Amerikassa tunnettiin nimellä kuningatar Annan sota ja johon Mustaparran tiedetään osallistuneen.


title: Queen Anne’s Revenge

text: Mustaparta ajoi aluksensa karille Beaufortin lahdelmassa Pohjois-Carolinassa pian riehuttuaan Charlestonin satamassa ja kieltäydyttyään kuvernöörin armahduksesta vuonna 1718. Mustaparta hajotti laivueensa ja pelastautui siirtämällä tarvikkeita yhteen pienemmistä aluksistaan eli "Adventureen". Merirosvokapteeni hylkäsi useita miehistönsä jäseniä läheiseen pieneen saareen, josta heidät myöhemmin pelasti kapteeni Stede Bonnet. On arvioitu, että Mustaparta ajoi tahallaan karille tarkoituksenaan päästä eroon osasta miehistöstään.


title: Queen Anne’s Revenge

text: Vuonna 1996 yksityinen tutkimus- ja etsintäyhtiö Intersall Inc. löysi omasta mielestään "Queen Anne’s Revengen" jäännökset. Hylky sijaitsee Atlantin valtameressä matalassa vedessä Fort Macon State Parkin edustalla Pohjois-Carolinassa. Yli 16 000 esinettä löydettiin hylystä, tosin yksikään ei näyttäisi olevan ranskalaista alkuperää (toisin kuin voisi olettaa, kun kyseessä on ranskalaisella orjalaiva) vaan pikemminkin brittiläistä alkuperää.


title: Queen Anne’s Revenge

text: Marraskuussa 2006 lisää esineistöä löytyi ja tuotiin pintaan. Muun muassa laivan kanuunat löydettiin ladattuina, ja niitä oli enemmän kuin yleensä tuon kokoluokan aluksessa, mikä tukisi väitettä siitä, että löydetty alus olisi nimenomaan "Queen Anne’s Revenge". 29. elokuuta 2011 National Geographic Society vahvisti hylyn todellakin olevan "Queen Anne's Revenge".


title: Nakama

text: Nakama () on Japanin kaupunki Kyūshūn saarella Fukuokan prefektuurissa. Se sijaitsee sisämaassa prefektuurin pohjoisosassa aivan Kitakyūshūn länsipuolella Ongajoen varrella. Nakamassa on 42 561 asukasta (vuonna 2017) ja sen pinta-ala on 15,96 neliökilometriä.


title: Nakama

text: Nakama sai kaupunkioikeudet vuonna 1958. Ongajoki jakaa kaupungin kahtia: valtaosa kaupungin asukkaista asuu joen itäpuolisella alueella, joka rajautuu Kitakyūshūn kaupunkiin, länsipuolella on vuorostaan maatalous- ja teollisuusalueita. Kaupunkia palvelevat JR Kyūshūn Chikuhō-päälinja ja Chikuhō-rautateiden rautatielinja.


title: Ali Koskimaa

text: Ali Walter Aleksander Koskimaa (vuoteen 1927 Dahlström 19. heinäkuuta 1906 Oulu – 15. helmikuuta 1973) oli suomalainen kenraaliluutnantti.


title: Ali Koskimaa

text: Koskimaa osallistui sisällissotaan Oulun suojeluskunnassa 1918. Koskimaa suoritti kadettikoulun 1927 ja sotakorkeakoulun 1937. Hän toimi komppanianpäällikkönä 1933–1935 ja 2. divisioonan esikunnassa 1937–1939.


title: Ali Koskimaa

text: Talvisodassa Koskimaa toimi III armeijakunnan operatiivisen osaston päällikkönä. Jatkosodassa hän toimi pataljoonan komentajana JR 12:ssa vuosina 1941–1942 ja Päämajan järjestelyosaston toimistopäällikkönä vuosina 1943–1944. Vuonna 1944 hän toimi Kannaksen joukkojen esikunnan esikuntapäällikkönä ja JR 48:n komentajana. Jatkosodassa Koskimaa taisteli mm. Kiestingissä, jossa haavoittui. Koskimaa oli komennuksella Saksan 9. armeijassa itärintamalla vuosina 1942–1943.


title: Ali Koskimaa

text: Sodan jälkeen Koskimaa toimi loppuvuodesta 1944 seuraavaan vuoteen 2. divisioonan esikuntapäällikkönä. Hän opetti taktiikkaa Sotakorkeakoulussa 1945–1948. Hämeen ratsurykmentin komentajana Lahdessa hän toimi 1948–1951 ja sen jälkeen 3. divisioonan esikuntapäällikönä 1951–1954. 1954–1956 hän työskenteli pääesikunnassa osastopäällikkönä ja päämajamestarina 1956–1957.


title: Ali Koskimaa

text: Koskimaa johti Sotakorkeakoulua 1957–1959. 3. divisioonan komentajana Koskimaa oli 1959–1960. Uransa päätteeksi Koskimaa toimi 1960–1966 pääesikunnassa jalkaväen tarkastajana ja samanaikaisesti pääesikunnankoulutuspäällikkö 1961–1966.


title: Ali Koskimaa

text: Koskimaa oli 1961–1969 Suomen olympiakomitean varapuheenjohtajana. Lisäksi hän toimi vuosina 1960–1967 Hiihtoliiton puheenjohtajana. Koskimaa toimi Suomen joukkueen ylijohtajana talviolympialaisissa 1960 ja 1964 ja hiihdon MM-kisoissa 1962 ja 1966.


title: Ali Koskimaa

text: Ylennykset: reservinvänrikki 1927, luutnantti 1929, kapteeni 1933, majuri 1940, everstiluutnantti 1941, eversti 1951, kenraalimajuri 1956, kenraaliluutnantti 1960.


title: Ali Koskimaa

text: Koskimaa oli kolmesti naimisissa ja hänellä oli kaksi lasta.


title: Louise McPaul

text: Louise McPaul, avioiduttuaan Currey, (s. 24. tammikuuta 1969 Port Kembla, Uusi Etelä-Wales) on australialainen entinen yleisurheilija.


title: Louise McPaul

text: Seitsenottelijana uransa aloittanut McPaul erikoistui sittemmin keihäänheittoon. Hän voitti vuoden 1994 Kansainyhteisön kisojen keihäskilpailun ja saavutti Heli Rantasen jälkeen hopeaa Atlantan olympialaisissa 1996. Hän uusi Kansainyhteisön mestaruutensa vuonna 1998. McPaul heitti ennätyksensä 66,80 vuonna 2000, mutta karsiutui samana vuonna Sydneyn olympialaisten loppukilpailusta.


title: Arkoosihiekkakivi

text: Arkoosihiekkakivi on lähinnä kvartsia ja maasälpää sisältävä graniitin tai muun kivilajin rapautumistuotteen kivettynyt muoto. Se on hiekkakivi, jonka koostumus ja väri määräytyy sen sisältämien mineraalien määrästä.


title: Sebastian Sylvester

text: Sebastian Sylvester (s. 9. heinäkuuta 1980 Greifswald, Saksan demokraattinen tasavalta) on saksalainen ammattilaisnyrkkeilijä. Hänen valmentajansa oli Gertmut Schröder.


title: Sebastian Sylvester

text: Vuonna 2002 alkaneella ammattilaisurallaan 172-senttinen Sylvester otteli 40 kertaa (34–5–1). 2005 hän saavutti ensimmäisen kerran Euroopan nyrkkeilyliiton (EBU) mestaruustittelin kukistettuaan tuolloisen keskisarjan mestarin, Morrade Hakarin. EBUn mestaruusvyö säilyi hänellä kolmen ottelun verran, kesäkuuhun 2006 saakka, jolloin Amin Asikainen voitti hänet kahdeksannessa erässä teknisellä tyrmäyksellä. Sylvester otti kuitenkin runsaan vuoden kuluttua revanssin, ja voitti Asikaisen kotikentällään Zwickaussa kesällä 2007, teknisellä tyrmäyksellä. Sylvester puolusti titteliään kolmesti Simone Rotoloa Francois Bastientiä ja Javier Castillejoa vastaan. Vuoden 2008 marraskuussa Sylvester kohtasi WBA liiton titteliottelussa Felix Sturmin joka on myös saksalainen. Sylvester hävisi kamppailun tuomariäänin täysien erien jälkeen.


title: Sebastian Sylvester

text: Vuoden 2009 helmikuussa Sylvester tyrmäsi Gaetano Nespron seitsemännessä erässä. Kamppailussa oli panoksena IBF-liiton international-vyö. Hän puolusti international-titteliään Lajuan Simonia vastaan täydet 12 erää kestäneessä ottelussa voitolla kaikin tuomariäänin.


title: Sebastian Sylvester

text: 19. syyskuuta 2009 Sylvester voitti IBF-liiton maailmanmestaruuden hajaäänituomiolla (111–116, 116–112, 115–113) Giovanni Lorenzolta.


title: Sebastian Sylvester

text: Sylvesterin piti kohdata Pablo Navascues tammikuun 30. päivänä mutta kamppailu peruuntui Navascuesin antaman positiivisen dopingnäytteen jälkeen.


title: Níki Bakogiánni

text: Níki Bakogiánni (, s. 9. kesäkuuta 1968 Lamía) on kreikkalainen entinen korkeushyppääjä. Hän sijoittui hopealle vuoden 1996 sisäratojen EM-kilpailuissa. Myöhemmin samana vuonna Bakogiánni saavutti hopeaa Atlantan olympialaisten korkeuskilpailussa edelleen voimassa olevalla Kreikan ennätyksellä 203. Kilpailun voitti Stefka Kostadinova tuloksella 205.


title: Bunraku

text: Bunraku on japanilaista perinteistä nukketeatteria, jonka synty voidaan määrittää Osakaan vuoteen 1684. Bunraku-nukketeatteri kehittyi jōruri-balladeista, joita säestettiin aikaisemmin biwalla ja myöhemmin shamisenilla. Nukketeatterissa on kolme esiintyjäryhmää: nukkejen liikuttajat, puhekuoro ja shamisenin soittajat. Nuket ovat tyypillisesti noin puolitoista metriä pitkiä. Yhtä nukkea liikuttaa kolme henkeä: yksi hoitaa päätä ja nuken oikeaa kättä, yksi vasenta kättä ja yksi jalkoja. Nukkenäyttelijät pukeutuvat yleensä mustaan sulautuakseen taustaan. Kuuluisa nukkenäyttelijä voi olla omissa vaatteissaan ja näyttää kasvonsa.


title: Bunraku

text: Bunrakun perinteistä sai Edo-kaudella alkunsa Kabuki-teatteri, jonka tyypillisin säestyssoitin on myös shamisen.


title: Bunraku

text: Bunraku kuuluu Unescon luetteloon aineettoman kulttuurin perintökohteista.


title: Dead By Sunrise

text: Dead By Sunrise on yhdysvaltalainen rock-yhtye, joka tunnetaan Linkin Parkin laulaja Chester Benningtonin sivuprojektina. Muut yhtyeen jäsenet ovat Amir Derakh, Ryan Shuck, Brandon Belsky, Elias Andra ja Anthony "Fu" Valcic Julien-K- ja Orgy -yhtyeistä. Yhtyeen ensimmäinen albumi, "Out of Ashes" julkaistiin lokakuussa 2009.


title: Dead By Sunrise

text: Dead By Sunrise perustettiin vuonna 2005, jolloin sen nimi oli vielä "Snow White Tan". Bennington oli työskennellyt Linkin Parkin "Minutes to Midnight" -albumin parissa tehden samalla omia kappaleitaan. Bennington kertoi tiedotteessaan: "Keksin muutamia kappaleita, jotka tuntuivat ja kuulostivat hyviltä, mutta tiesin, että ne eivät sopisi Linkin Parkin tyyliin. Ne olivat synkempiä ja oikukkaampia, kuin mikään mitä olen tehnyt yhtyeeni kanssa. Joten päätin työstää niitä itsekseni enkä sovittaa Linkin Parkille sopivaksi." Dead By Sunrisen perusta oli luotu kuitenkin jo paljon aiemmin, kun tuleva bändikaveri Shuck tapasi Benningtonin Linkin Parkin äänittäessä ensimmäistä albumiaan, "Hybrid Theorya". Haastattelussa Shuck kertoi, että "minulla oli aina tapana mennä hänen kotiinsa, ja kuunnella häntä soittamassa akustista kitaraa. Ajattelin aina itsekseni, että 'voi luoja, nämä ovat niin hyviä kappaleita.'"


title: Dead By Sunrise

text: 10. toukokuuta 2008 Dead By Sunrise esiintyi ensimmäisen kerran, kun se esitti kolme kappaletta (”Walking In Circles”, ”Morning After” ja ”My Suffering”) Benningtonin ja hänen kaverinsa omistaman Club Tattoon 13-vuotisjuhlissa Tempessa, Arizonassa.


title: Dead By Sunrise

text: Debyyttialbumin äänitykset alkoivat heinäkuussa 2008, kun Linkin Parkin kiertue oli päättynyt. Bennington työskenteli samanaikaisesti sooloalbuminsa sekä Linkin Parkin seuraavan albumin kanssa. Hän äänitti "Out of Ashes" -albumia yhdessä tuottaja Howard Bensonin kanssa. Linkin Parkin Mike Shinoda totesi että "Out of Ashes" on "paljon enemmän rockalbumi [kuin Linkin Parkin albumit]." Albumi julkaistiin lopulta lokakuussa 2009.


title: Dead By Sunrise

text: Bennington oli mukana Dead By Sunrisen ja Linkin Parkin yhteiskiertueella vuonna 2009 ja myös vuoden 2010 puolella, välillä jopa pelkästään Dead By Sunrisen kanssa.


title: Dead By Sunrise

text: Chester Benningtonin mukaan Dead By Sunrise aikoo tehdä toisen albumin. Bennington kertoi keväällä 2011 dome.fi -sivuston haastattelussa keskittyvänsä nyt Linkin Parkiin, mutta muut Dead By Sunrisen jäsenet todennäköisesti aloittavat jo uuden musiikin tekemisen.


title: Väylä (kylä)

text: Väylä () on kylä Inarin kunnassa entisessä Lapin läänissä. Se sijaitsee Karigasniemeltä Näätämöön johtavan kantatien 92 varrella Inarijärven Väylävuonon rannalla Väyläjoen suulla.


title: Väylä (kylä)

text: Kylän alueelta on löydetty asuinpaikkaan viittaavia muinaisjäännöksiä sekä esihistorialliselta että historialliselta ajalta. Inarijärveen pistävän Palttoniemen länsilaidalta on löydetty kodanpohja ja itälaidalta piikärjen katkelma.. Myös Väyläjoen suulta on löytynyt jäännöksiä muutamasta kodansijasta


title: Väylä (kylä)

text: Väylän alueella on jonkin verran voimassa olevan yleiskaavan mukaista loma-asutusta. Itse kylässä on vain pari vakituisesti asuttua taloa.


title: Väylä (täsmennyssivu)

text: Väylä voi tarkoittaa ainakin seuraavia asioita:


title: Natalia Bäck

text: Natalia Rudolfovna Bäck (aik. Kilpeläinen, o.s. Kuzina, s. 18. maaliskuuta 1970 Petroskoi, Neuvostoliitto) on suomalainen entinen yleisurheilija. Hän kilpaili aktiiviurallaan pääasiassa kolmiloikassa ja pituushypyssä. Seuratasolla hän edusti Joensuun Katajaa.


title: Natalia Bäck

text: Bäck voitti ensimmäisen SM-mitalinsa Tampereen sisäratojen SM-kisoissa 1998, joissa hän voitti kolmiloikassa hopeaa tuloksella 13,36. Samana vuonna hän loikki Kalevan kisoissa toiseksi tuloksella 13,45. Seuraavana vuonna hän voitti Kalevan kisoissa SM-kultaa tuloksella 13,86. Vuonna 2000 Bäck voitti sisäratojen SM-kisoissa kolmiloikassa kultaa ja pituudessa hopeaa hypättyään 633. Seuraavana vuonna hän hyppäsi Kalevan kisoissa sekä pituudessa että kolmiloikassa toiseksi.


title: Natalia Bäck

text: Bäck voitti 2002 sisäratojen SM-kultaa kolmiloikassa. Myöhemmin samana vuonna hän voitti Kalevan kisoissa pituudessa pronssia tuloksella 637 ja kolmiloikassa hopeaa. Seuraavana vuonna hän oli sisäratojen SM-kisoissa ensimmäinen kolmiloikassa ja toinen pituudessa. Kalevan kisoissa hän voitti kolmiloikassa hopeaa tuloksella 14,01. Bäck loikki sisäratojen SM-kisoissa 2004 hopealle kolmiloikassa. Hänet valittiin Suomen joukkueeseen Budapestin sisäratojen MM-kisoihin, joissa hän karsiutui tuloksella 14,02. Seuraavana vuonna hän voitti jälleen kolmiloikan sisäratojen SM-kultaa. Porin Kalevan kisoissa hän voitti hopeaa pituudessa ja kultaa kolmiloikassa, jonka ansiosta hänet valittiin Suomen joukkueeseen Helsingin MM-kisoihin. Kisoissa Bäck karsiutui molemmissa lajeissa.


title: Natalia Bäck

text: Bäck voitti 2006 jälleen sisäratojen SM-kultaa kolmiloikassa. Hän voitti samana vuonna Jyväskylän Kalevan kisoissa kultaa kolmiloikassa ja osallistui Göteborgin EM-kisoihin, joissa karsiutui sekä pituudessa että kolmiloikassa. Vuonna 2007 hän voitti sisäratojen SM-kultaa kolmiloikassa. Bäck hyppäsi 30. tammikuuta 2000 kolmiloikan sisäratojen Suomen ennätyksen 14,09. Ennätyksen rikkoi Kristiina Mäkelä 4. helmikuuta 2015. Kilpeläinen on pituushypyssä Suomen kaikkien aikojen tilastossa jaetulla neljännellä tilalla ja kolmiloikassa kolmantena.


title: Natalia Bäck

text: Bäck lopetti aktiiviuransa vuoteen 2007. Häntä valmensi viimeksi hänen aviomiehensä Mikael Bäck..


title: Redwoodin kansallispuistot

text: Redwoodin kansallispuistot () sijaitsevat Yhdysvaltojen länsirannikolla, Kalifornian osavaltion pohjoisosassa. Yhdessä ne kattavat 45 500 hehtaarin kokoisen maa-alan, jonka sisällä kasvaa 45 prosenttia maailman jäljellä olevista punapuumetsistä. Punapuumetsien lisäksi puistoihin kuuluu preeriaa, viljelysmaata ja 60 kilometriä Tyynenmeren rantaviivaa. Puistoissa elää useita uhanalaisia lintu- ja kalalajeja kuten lohikaloja, stellerinmerileijona ja valkopäämerikotka.


title: Redwoodin kansallispuistot

text: Puistot ovat olleet Unescon maailmanperintökohde vuodesta 1980.


title: Invarianssi

text: Invarianssilla tarkoitetaan säännönmukaista ja ennustettavaa tapahtumaketjua. Esimerkiksi luonnontieteille ja taloustieteille on ominaista vakioisten, ennustettavien tapahtumaketjujen eli invarianssien jäljittäminen ja löytäminen.


title: Rovan seisake

text: Rovan seisake () oli rautatieseisake Rovan kylässä Muhoksen kunnassa rataosalla . Liikennepaikka sijaitsi Muhoksen asemalta yhdeksän kilometrin päässä Pikkaralan aseman suuntaan. Liikennepaikka oli käytössä seisakkeena lättähattuliikenteen päättymiseen saakka, jonka jälkeen se lakkautettiin.


title: Rovan seisake

text: Liikennepaikalla on ollut rautatiehallituksen arkkitehti Thure Hellströmin suunnittelema pysäkkirakennus, joka on ollut rakenteeltaan samankaltainen kuin muut rataosan läntisen osuuden pysäkkirakennukset. Radan pohjoispuolella sijainnut asemarakennus on myöhemmin purettu.


title: Naohiro Takahara

text: Naohiro Takahara (s. 4. kesäkuuta 1979 Mishima, Japani) on japanilainen jalkapalloilija, pelipaikaltaan hyökkääjä. Takahara on pelannut muun muassa Jubilo Iwatassa, Boca Juniorsissa, Hamburger SVssä, Eintracht Frankfurtissa ja Urawa Red Diamondsissa.


title: Naohiro Takahara

text: Takahara edusti Japania vuoden 2000 kesäolympialaisissa mutta joutui jättämään vuonna 2002 Japanissa ja Etelä-Koreassa pidetyt MM-kilpailut väliin loukkaantumisen takia. Saksan MM-kisoissa 2006 hän pelasi Japanin kaikissa kolmessa ottelussa ja niistä kahdessa avauskokoonpanossa.


title: Naohiro Takahara

text: Takahara teki ensimmäisen hattutemppunsa Bundesliigassa 3. joulukuuta 2006 ottelussa Alemannia Aachenia vastaan.


title: Wolf (Tennessee)

text: Wolf on Länsi-Tennesseen ja Pohjois-Mississippin alueella virtaava pieni joki, joka laskee Mississippiin. Mississippijoen ja Wolfin liittymäkohtaan muodostui useita chickasawien, ranskalaisten, espanjalaisten ja amerikkalaisten yhteisöjä ja linnakkeita, joista lopulta syntyi Memphisin kaupunki.


title: Wolf (Tennessee)

text: Vuonna 1997 laulaja ja lauluntekijä Jeff Buckley hukkui tapaturmaisesti Wolfjokeen. Hänen ruumiinsa löytyi viikkoa myöhemmin. Sekä poliisi että kuolinsyyntutkija totesivat, että kyseessä oli puhdas hukkumisonnettomuus.


title: Lakshmana

text: Lakshmana (Sanskrit: लक्ष्मण) on sekä Raman veli että tämän läheinen ystävä, ja yksi Ramayanan sankareista.


title: Lakshmana

text: Lakshmana on Shatrughnan kaksosveli, joka syntyi Ayodhyassa. Hänen äitinsä on Sumitra, Kosalan kuninkaan Dasarathan kolmas vaimo. Vaikka Lakshmanalla on kaksosveli, hän oli erityisen kiintynyt Ramaan, jotka olivat erottamattomia.


title: Lakshmana

text: Kun Rama meni naimisiin Sitan kanssa, Lakshmana avioitui tämän nuoremman sisaren kanssa.


title: Lakshmana

text: Laksmana tunnetaan suuresta lojaalisuudestaan, rakkaudestaan ja sitoutumisestaan Ramaan, niin vastoinkäymisten kuin ilojenkin aikana. Hänet tunnetaan suurena sotilaana, joka ei koskaan epäröi palvella veljeään. Lakshman tappoi Indrajitin, joka oli Ravanan poika.Lakshmana palvelee Ramaa ja Sitaa erityisesti heidän pakomatkansa aikana, rakentaen heille kotia metsään ja vartioiden heitä öisin, sekä seuraten heitä pitkille väsyttäville vaelluksille ja yksinäiseen elämään valittamatta koskaan tai huolehtimatta omista tarpeistaan.


title: Lakshmana

text: Kerran Raman ollessa pyydystämässä kultaista peuraa Sitalle, Lakshmana jää vahtimaan Sitaa. Demonikuningas Ravana kuitenkin onnistuu uskottelemaan Sitalla ja sitä kautta Lakshmanalle että Rama on vaikeuksissa, jolloin Lakshmana lähtee pelastamaan Ramaa. Sita jää mökkiin yksin, ja Lakshmana piirtää mökin ympärille taikavoimillaan Lakshmanan kehän, jonka yli kukaan ei voi kuolematta astua Sitaa uhkaamaan. Ravana onnistuu kuitenkin houkuttelemaan hyväuskoisen Sitan pois alueelta, ja täten onnistuu kidnappaamaan hänet.


title: Patrick Dwyer

text: Patrick Dwyer (s. 3. marraskuuta 1977) on australialainen pikajuoksija, jonka päämatka on 400 metrin juoksu.


title: Patrick Dwyer

text: Dwyer kilpaili Australian 4 x 400 metrin viestijuoksujoukkueessa 1997 Universiadeissa, joissa joukkue sijoittui kuudenneksi. Seuraavana vuonna hän osallistui Kansainyhteisön kisoihin, joissa karsiutui 400 metrin välierissä ja oli mukana maansa viestijoukkueessa, joka sijoittui viidenneksi. Saman vuoden yleisurheilun maailmancupissa hän oli seitsemäs ajalla 46,99. Dwyer oli mukana maansa viestijoukkueessa Sevillan MM-kisoissa 1999. Ateenan olympialaisissa hän karsiutui 400 metrin välierissä ajalla 45,70. Hän oli mukana Australian seitsemänneksi sijoittuneessa viestijoukkueessa.


title: Patrick Dwyer

text: Dwyer kilpaili maansa viestijoukkueessa 2002 Kansainyhteisön kisoissa, joissa joukkue sijoittui viidenneksi, sekä yleisurheilun maailmancupissa, jossa joukkue oli kuudes. Hän oli mukana viestijoukkueessa myös Ateenan olympialaisissa, joissa Australia ylsi olympiahopeaan.


title: Šárka Kašpárková

text: Šárka Kašpárková [] (s. 20. toukokuuta 1971 Karviná) on tšekkiläinen yleisurheilija, kolmiloikan maailmanmestari. Hän on 186 cm pitkä ja painaa 69 kiloa.


title: Šárka Kašpárková

text: Kašpárková sijoittui vuonna 1988 junioreiden MM-kilpailuissa korkeushypyssä kuudenneksi ja saavutti junioreiden EM-kilpailuissa pronssia 1989. Hän osallistui Barcelonan kesäolympialaisiin 1992 korkeushypyssä, mutta karsiutui loppukilpailusta. Hän hyppäsi korkeusennätyksekseen ulkoradoilla 192 vuonna 1992 ja sisäradoilla 195 vuonna 1993. Hänen ennätyksensä 100 metrin aidoissa on 14,72 vuodelta 1994 ja pituushypyssä 656 vuodelta 1998.


title: Šárka Kašpárková

text: Naisten kolmiloikan tultua arvokilpailujen ohjelmaan Kašpárková päätti keskittyä siihen. Hän sijoittui neljänneksi vuoden 1992 sisäratojen EM-kilpailuissa. Vuonna 1993 hän oli seitsemäs niin sisäratojen kuin ulkoratojenkin MM-kilpailuissa. Vuonna 1994 hän hyppäsi neljänneksi halli-EM-kilpailuissa ja kuudenneksi Helsingin EM-kilpailuissa. Talvella 1995 hän sijoittui neljänneksi sisäratojen MM-kilpailuissa. Universiadeissa Kašpárková voitti kolmiloikan vuonna 1995 ja hyppäsi hopealle vuonna 1993.


title: Šárka Kašpárková

text: Kašpárková saavutti ensimmäisen aikuisten arvokisamitalinsa loikittuaan toiseksi sisäratojen EM-kilpailuissa 1996 tuloksella 14,50. Myöhemmin samana vuonna hän saavutti pronssia Atlantan olympialaisissa hypättyään 14,98. Inna Lasovskaja sai hopeaa samalla tuloksella; voittoon loikki Inesa Kravets huipputuloksella 15,33.


title: Šárka Kašpárková

text: Kašpárková oli kolmas vuoden 1997 halli-MM-kilpailuissa, mutta kirkasti mitalin kultaiseksi myöhemmin samana vuonna Ateenan MM-kilpailuissa tuloksella 15,20. Romanian Rodica Mateescu hävisi hänelle neljä senttiä.


title: Šárka Kašpárková

text:
Vuonna 1998 Kašpárková saavutti hopeaa niin sisäratojen kuin ulkoratojenkin EM-kilpailuissa.
Seuraavana vuonna hän oli kolmas sisäratojen ja kuudes ulkoratojen MM-kilpailuissa. Monen vaisumman vuoden jälkeen Kašpárková loikki neljänneksi vuoden 2005 halli-EM-kilpailuissa.


title: Šárka Kašpárková

text: Tammikuussa 2009 Kašpárková pelasi koripalloa Valosun Brno -joukkueessa Tšekin pääsarjassa.


title: Andy Gray

text: Andrew Mullen Gray (s. 30. marraskuuta 1955 Glasgow, Skotlanti) on entinen skotlantilainen jalkapalloilija. Hän toimi uransa jälkeen jalkapallokommentaattorina Sky Sports -televisiokanavalla, kunnes sai potkut tammikuussa 2011 esitettyään TV-lähetyksessä seksistisiä kommentteja naispuolisesta avustavasta erotuomarista.


title: Andy Gray

text: Hyökkääjänä pelannut Gray aloitti uransa Dundee Unitedissa, josta siirtyi 20-vuotiaana englantilaiseen Aston Villaan. Kolmannella kaudellaan birminghamilaisseurassa hän teki 29 maalia ja voitti sekä että n palkinnot. Gray oli ainoa molemmat palkinnot samalla kaudella saanut vuoteen 2007 asti, kunnes Manchester Unitedin Cristiano Ronaldo sai myös molemmat palkinnot. Vuoden pelaaja -palkintojen voittaminen ei kuitenkaan vakuuttanut Skotlannin valmentajaa Ally McLeodia, joka jätti Grayn ulos vuoden 1978 jalkapallon MM-kisoista. Hän siirtyi seuraavaksi vuodeksi Wolverhampton Wanderersiin silloisella ennätyssummalla 1,5 miljoonalla punnalla (noin 2,2 miljoonaa euroa). Gray ratkaisi maalillaan vuoden 1980 Englannin liigacupin Nottingham Forestia vastaan. Vuonna 1983 Everton maksoi hänestä 250 000 puntaa. Gray pelasi Evertonissa kaksi upeaa kautta, saaliinaan FA Cupin voitto 1984 ja Englannin liigamestaruus ja Cup-voittajien cupin voitto vuotta myöhemmin. Evertonista matka jatkui takaisin Aston Villaan, jonka jälkeen seurasivat vielä lyhyet ajanjaksot Notts Countyssä, West Bromwichissa ja Rangersissa, jonka kannattaja Gray on ollut koko ikänsä. Hän koetti valmentamista vielä 1980-luvun lopussa Englannin Kansallisessa Konferenssissa pelaavassa Cheltenham Townissa, mutta heikolla menestyksellä.


title: Andy Gray

text: Andy Gray on toiminut myös FIFA-pelisarjassa kommentaattorina.


title: Suikkila

text: Suikkila on asuinalue Turussa, Pitkämäen kaupunginosassa. Suurin osa alueen rakennuksista on vuosina 1964–1981 rakennettuja kerrostaloja, jonkin verran on myös rivitaloja. Ympärillä on laaja omakotitaloalue. Alueen keskellä on 1 500 metrin pituinen mutkainen ja mäkinen kuntorata.


title: Suikkila

text: Alue on saanut nimensä 1800-luvun alusta peräisin olevasta Suikkilan kartanosta, joka sijaitsee Suikkilan ja Mälikkälän välissä lähellä Pläkkikaupunkia ja Länsikeskusta. Kartano on nykyisessä seutukaavassa suojelukohde.


title: Suikkila

text: Urakoitsijat Oy toteutti lähiön rakentamisen vuosina 1964–1981. Alueen pohjoisosan kaavoitti Pekka Pitkänen vuonna 1964 ja eteläosan Jouko Rastimo 1967. Pohjoinen alue on suunniteltu metsäkaupungin hengessä maaston muotoja mukaillen. Alueen rakennukset jakaantuvat kolmeen ryhmään. Suikkilantien pohjoispuolella sijaitsee nelikerroksisia kerrostaloja ja rivitaloja. Talinkorventien varrella on valkoisia tornitaloja. Eteläinen osa on suunniteltu kurinalaisemmin, sillä talot sijoittuvat viivasuoriin riveihin ja tornitalojen kattolinjat ovat maastosta riippumatta samalla korkeudella.


title: Suikkila

text: Suikkilan alueella sijaitsee muun muassa Suikkilan alakoulu, nykyisin Teräsrautelan koulun Suikkilan yksikkö, jossa on noin 150 oppilasta. Muita palveluja ovat muun muassa päivittäistavarakauppa, ravintola Syrian Food, parturi-kampaamo, seurakuntakoti sekä kunnallinen ja yksityinen päiväkoti. Alueella sijaitsee myös Jaska Jokusen puisto, kaksi tenniskenttää sekä esikoislestadiolaisten rukoushuone.


title: Suikkila

text: Useimmat Suikkilan kaduista on nimetty Turun ystävyyskaupunkien mukaan. Lisäksi osa Suikkilan kaduista on saanut nimensä Volter Kilven nimistöstä.


title: Peter Lorenz

text:
Peter Lorenz (22. joulukuuta 1922 – 6. joulukuuta 1987) oli länsisaksalainen CDU-poliitikko, joka kidnapattiin vuonna 1975 Kesäkuu 2. päivän liikkeen johdolla.
Lorenz kaapattiin Länsi-Berliinissä ja häntä pidettiin panttivankina viisi päivää. Kaappaajat kuuluivat äärivasemmistolaiseen radikaaliliikkeeseen.


title: Peter Lorenz

text:
52-vuotias Lorenz kaapattiin 27. helmikuuta Länsi-Berliinin Zehlendorfin kaupunginosassa.
Kaappaus toteutettiin, kun Lorenz oli virka-autossaan matkalla työhön. Silminnäkijän mukaan auton eteen kaarsi yllättäen kuorma-auto, joka sulki kapean esikaupunkilaiskadun. Samanaikaisesti pieni auto ajoi Lorenzin auton taakse. Kun autonkuljettaja tuli ulos autosta, hänet lyötiin maahan. Kaappaajat nousivat Lorenzin autoon ja ajoivat kovalla vauhdilla pois Lorenz vankinaan. Kaappaus käynnisti suuren etsinnän. Auto löytyi mutta Lorenz ja kaappaajat olivat poissa. Poliisi lupasi 100 000 D-markan palkkion sille, joka voisi antaa kaappaajien tavoittamiseen johtavia tietoja.
24 tuntia kaappauksen jälkeen tietotoimisto DPA sai valokuvan Lorenzista ja paperin, jossa luki Peter Lorenz - Kesäkuun 2. päivän liikkeen vanki.


title: Peter Lorenz

text:
Kaappaajat esittivät seuraavana päivänä kirjeessä viranomaisille kovia uhkavaatimuksia.
Niiden mukaan kuusi pitkään vankeusrangaistukseen tuomittua anarkistia pitäisi vapauttaa, muuten Lorenz surmattaisiin. Lisäksi vaadittiin rahaa, Boeing 707 lentokone ja Länsi-Berliinin entinen pormestari, pastori Heinrich Albertz, panttivangiksi mukaan lentokoneeseen. Bonnin hallitus päätti yhdessä Berliinin senaatin kanssa 2. maaliskuuta suostua vaatimuksiin. 14 vuoden vankeusrangaistukseen tuomittu anarkistijuristi Horst Mahler kieltäytyi lähtemästä vankilasta.
Viisi muuta vankia vapautettiin sen jälkeen, kun poliisi ja Lorenzin perhe sai tietää Peterin olevan hengissä. Kone lähti Rhein-Mainin lentokentältä Frankfurtista ja laskeutui 3. maaliskuuta Adeniin, Etelä-Jemeniin. Pormestari Albertz ja neljän miehen miehistö oli mukana lentokoneessa, jossa oli kaappaajat ja vapautetut vangit. Viisi vankia olivat: Verena Becker, Gabriele Kröcher, Ingrid Siepman, Rolf Pohle ja Rolf Heissler. Bonnin hallitus pyysi Adenin hallitusta antamaan oleskeluluvan terroristeille. Pastori ja miehistö palasivat takaisin kotiin.


title: Peter Lorenz

text: Poliisi käynnisti kaappaajien kiinni saamiseksi valtavan operaation heti sen jälkeen, kun Lorenz oli vapautettu.


title: Peter Lorenz

text: CDU-johtaja Peter Lorenz kaapattiin vain kolme päivää ennen Länsi-Berliinin osavaltiovaaleja. Vaaliasiantuntijoiden mukaan kaappaus tulisi vaikuttamaan vaalien tulokseen. Peter Lorenzin CDU saavutti suuren voiton. Lorenz sai itse 53,1 % annetuista äänistä omassa piirissään. Vaalimenestyksen tulos oli se, että CDU:sta tuli Berliinin vahvin puolue, kun taas SPD menetti ääniä.


title: Jürgen Ponto

text: Jürgen Ponto (17. joulukuuta  1923 - 30. kesäkuuta  1977) oli saksalainen pankiiri ja Dresdner Bankin pääjohtaja. Ponto ammuttiin 30. heinäkuuta vuonna 1977 talossaan Oberurselissa, Frankfurt am Mainin lähellä. Murhaajat, jotka kuuluivat Baader-Meinhof -ryhmään, olivat Brigitte Mohnhaupt, Christian Klar ja Susanne Albrecht, joka oli Ponton kummitytär. Epäselväksi jää, suunnittelivatko terroristit Ponton kaappausta. Ponton murhan jälkeen Bonnin hallitus päätti laajentaa turvallisuuspalvelun valtaa.


title: Mario Terán

text: Mario Terán oli Bolivian armeijan kersantti, joka teloitti majuri Zenteno Anayan käskystä kuubalaisen vallankumouksellisen Che Guevaran La Higueran koulurakennuksessa 9. lokakuuta 1967. CIA:n agentin Félix Rodríquezin mukaan tehtävään valittu kersantti Terán vaikutti selvästi päihtyneeltä. Terán astui sisään huoneeseen, jossa Guevaraa pidettiin sidottuna, ja hetken emmittyään ampui tätä puoliautomaattikiväärillään (M1) useita kertoja keskivartalon alueelle. Che Guevaran väitetään sanoneen teloittajalleen: "Tiedän, että olet tullut ampumaan minut. Ammu, pelkuri, sinä ammut vain ihmisen."


title: Mario Terán

text: Terán sai vuonna 2006 Kuuban valtion ilmaiseksi tarjoaman harmaakaihileikkauksen, joka palautti hänen näkönsä ennalleen.


title: Eisai

text: Eisai tai Yōsai (), myös Minnan Eisai tai Minnan Yōsai (; 20. huhtikuuta 1141 − 5. heinäkuuta 1215) oli japanilainen buddhalainen munkki, jonka ansioksi on laskettu zenbuddhalaisen rinzai-koulukunnan ja vihreän teen tuonti Kiinasta Japaniin. Hänet tunnetaan usein nimellä Eisai-zenji (), ”zen-mestari Eisai”.


title: Eisai

text: Eizai syntyi Bitchūn provinssissa (nykyinen Okayama) ja aloitti buddhalaisuuden opiskelun tendai-lahkon temppelissä. Tyytymättömänä buddhalaisuuden sen aikaiseen tilaan hän lähti vuonna 1168 ensimmäiselle matkalleen lahkon alkupaikalle Tiantai-vuorelle, jossa hän kohtasi chan-ajattelun (myöhemmin Japanissa zen) ensimmäisen kerran. Hän vietti Kiinassa aluksi vain kuusi kuukautta, mutta palasi vuonna 1187 pidemmäksi aikaa Xuan Huaichangin oppilaana.


title: Eisai

text: Tultuaan virallisesti zen-opettajaksi Eisai palasi Japaniin vuonna 1191 ja toi samalla mukanaan zen-kirjoituksia ja teensiemeniä. Hän perusti Japanin ensimmäisen zen-temppelin Kyūshūlle.


title: Eisai

text: Eisai alkoi hitaasti edistää uuden uskon asemaa, yrittäen saada tendai-koulukunnan ja keisarillisen hovin kunnioituksen hienovaraisen diplomatian keinoin. Kohdattuaan vastustusta perinteisiltä buddhalaisilta koulukunnilta, kuten tendai, shingon ja jōdo-shū, Eisai lähti lopulta Kiotosta koilliseen Kamakuraan vuonna 1199, jossa shōgun ja hänen sotilasluokkansa samurait ottivat innolla vastaan kamppailulajeihin positiivisesti suhtautuvat Zen-opetukset. Hōjō Masako salli hänen rakentaa Jufuku-jin, Kamakuran ensimmäisen Zen-keskuksen.


title: Eisai

text: Eisai kuoli vuonna 1215 75-vuotiaana. Hänen oppilaansa Dōgen perusti Zen-buddhalaisen sōtō-koulukunnan.


title: Inna Lasovskaja

text: Inna Aleksandrovna Lasovskaja ( s. 17. joulukuuta 1969) on venäläinen entinen kolmiloikkaaja ja olympiamitalisti. Hän on pituudeltaan 177 cm ja painaa 67 kg.


title: Inna Lasovskaja

text: Lasovskaja saavutti pronssia vuoden 1993 sisäratojen MM-kilpailussa tuloksella 14,35. Seuraavana vuonna hän loikki kultaa halli-EM-kilpailuissa sekä hopeaa Helsingin EM-kilpailuissa tuloksella 14,85; voiton vei maannainen Anna Birjukova neljän sentin erolla. Göteborgin MM-kilpailuissa 1995 Lasovskaja sijoittui neljänneksi tuloksella 14,90.


title: Inna Lasovskaja

text: Atlantan olympialaisissa 1996 Lasovskaja saavutti hopeaa hypättyään 14,98, Šárka Kašpárková jäi samalla tuloksella kolmanneksi. Olympiakultaa voitti Inesa Kravets huipputuloksella 15,33. Seuraavana talvena Lasovskaja voitti hallimaailmanmestaruuden Pariisissa loikittuaan 15,01. Hän hyppäsi ennätyksensä 15,09 saman vuoden toukokuussa Valenciassa.


title: Richard Mastracchio

text: Richard Alan ”Rick” Mastracchio (s. 11. helmikuuta 1960) on yhdysvaltalainen insinööri ja astronautti. Hän on kotoisin Waterburysta, Connecticutin osavaltiosta.


title: Richard Mastracchio

text:
Mastracchio suoritti alemman korkeakoulututkinnon Connecticutin yliopistossa vuonna 1982 pääaineenaan sähkötekniikka ja tietojenkäsittelytiede. Hänellä on kaksi ylempää luonnontieteellistä korkeakoulututkintoa. Sähkötekniikan pääaineopinnot hän suoritti
Rensselaerin teknillisessä instituutissa vuonna 1987. Lisäksi hän valmistui Houstonin yliopistosta vuonna 1991 luonnontieteet pääaineenaan.


title: Richard Mastracchio

text: Mastracchio valittiin astronautiksi vuonna 1996. Sitä ennen hän työskenteli Johnsonin avaruuskeskuksessa insinöörinä kehittäen muun muassa sukkulalento-ohjelmistoja. Lisäksi hän on toiminut sukkulalentoavustajana ja lennonvalvojana 17 tehtävässä.


title: Richard Mastracchio

text: Ensimmäisen sukkulalentonsa Mastracchio lensi Atlantiksen kyydissä vuonna 2000 (STS-106). Tuolla lennolla hänen toimenkuvaansa tehtäväspesialistina kuuluivat toiminta sukkulan laskeutumisinsinöörinä, robottikäden ohjaajana sekä lastin siirtäjänä sukkulasta Kansainväliselle avaruusasemalle. Avaruudessa Mastracchio on viettänyt 283 tuntia ennen lentoa STS-131. STS-118 -sukkulalennolla Mastracchio toimii toisena tehtäväspesialistina. Hänet laukaistiin 5. huhtikuuta 2010 lennolle STS-131.


title: La Higuera

text: La Higuera (suom. ’viikunapuu’) on kylä Boliviassa Santa Cruzin departementissa Vallegranden provinssissa, noin 150 kilometrin päässä Santa Cruz de la Sierrasta. La Higuera sijaitsee Itä-Andeilla 1 950 metrin korkeudella merenpinnasta. Kylän asukasluku on 2001 väestönlaskennan mukaan 119 henkeä. La Higuera kuuluu Pucarán hallintopiiriin.


title: La Higuera

text: 8. lokakuuta 1967 argentiinalainen sissijohtaja Che Guevara vangittiin läheisessä Quebrada del Churon rotkossa. Vangittu sissijohtaja vietiin La Higueran kylän koulurakennukseen, jossa hänet teloitettiin seuraavana päivänä 9. lokakuuta. La Higuerasta Guevaran ruumis siirrettiin helikopterilla noin 60 kilometrin päässä sijaitsevaan Vallegrandeen, jossa hänet asetettiin näytteille Hospital Señor de Maltan sairaalan pesutupaan, ja haudattiin salaiseen paikkaan valmisteilla olleen kiitotien alle.


title: La Higuera

text: Nykyään La Higuera ja sen koulurakennus ovat suosittu turistinähtävyys ja osa Ruta del Chetä (Chen vaellusreittiä), joka avattiin 2004.


title: Tiikerikotilo

text: Tiikerikotilo ("Achatina achatina") on maailman suurin maakotilolaji. Tiikerikotilot ovat kotoisin Afrikan sademetsistä. Niitä käytetään kotialueillaan ruokana.


title: Tiikerikotilo

text: Tiikerokotilon kuori voi kasvaa halkaisijaltaan 30 cm kokoiseksi, vankeudessa se jää yleensä noin 18 cm:n kokoiseksi. Jalka on harmaa tai lähes musta ja kuoressa on mustia raitoja oranssin tai keltaisen sävyisellä pohjalla. Kuori on myös huomattavasti pyöreämpi kuin tavallisten akaattikotiloiden.


title: Tiikerikotilo

text: Tiikerikotilot elävät tavallisesti 5-7 vuotta, joskus jopa 10 vuotta. Ne tulevat sukukypsiksi noin kolmen vuoden iässä.


title: Tiikerikotilo

text: Tiikerikotiloiden kotiseutua ovat Sierra Leone, Liberia, Norsunluurannikko, Togo, Dahomey, Ghana, ja Nigeria. Ne elävät metsän pohjalla, varsinkin kosteissa joenvarsimetsissä.


title: Tiikerikotilo

text: Tiikerikotiloita pidetään terraarioissa lemmikkeinä Britanniassa ja muualla Euroopassa. Niiden pitäminen Yhdysvalloissa on laitonta, sillä villiintyvät kotilot voivat tuhota puutarhakasveja. Suomessa tiikerikotilot ovat vielä suhteellisen harvinaisia lemmikkeinä, mutta monilta foorumeilta ja sivustoilta voi löytää kasvattajia jotka postittavat kotiloita kesäisin.


title: Tiikerikotilo

text: Tiikerikotilot ovat lähinnä kasvinsyöjiä, mutta luonnossa ne syövät satunnaisesti myös kuolleita lajitovereitaan. Terraario-oloissa niille voidaan tarjota monipuolisesti juureksia, vihanneksia ja hedelmiä, silloin tällöin myös maustamatonta lihaa tai vaikka koirannappuloita. Maustettuja, rasvaisia ja vahvan makuisia ruokia pitää välttää.


title: Tiikerikotilo

text: Tiikerikotilot ovat tiukemmin yöaktiivisia kuin esimerkiksi tavalliset akaattikotilot. Suuren kokonsa vuoksi ne vaativat enemmän tilaa kun useat muut lajit. Terraarion kooksi sopii noin 100 litraa kotiloa kohden. Terraarion pinta-ala on korkeutta tärkeämpi. Paras pohjamateriaali on lannoittamaton turve. Sitä laitetaan paksu kerros, jotta eläin voi halutessaan kaivautua. Suotuisin lämpötila on +28–30 astetta.


title: Tiikerikotilo

text: Terraariota voi halutessaan sisustaa. Kivet tai muut kovat esineet saattavat kuitenkin satuttaa kotiloa tai rikkoa sen kuoren. Pohjalle voi asettaa matalan vesiastian, juurakoita tai tekokasveja. Halutessaan voi laittaa myös oikeita viherkasveja. Silloin tulee valita vahvoja ja kestäviä viherkasveja, sillä muuten ne tulevat helposti syödyksi tai jyrätyksi.


title: Tiikerikotilo

text: Kotiloille on aina oltava kalkkia: sen lähteeksi käy parhaiten seepiansuomu, jota myydään eläinkaupoissa. Terraario pidetään kosteana sumuttelemalla sitä päivittäin. Jos terraario on liian kuiva, kotilo vetäytyy horrokseen ja tekee läpän kuorensa suulle.


title: Kari Paljakka

text: Kari Paljakka (s. 3. heinäkuuta 1958 Helsinki) on suomalainen elokuvaohjaaja, -käsikirjoittaja ja -tuottaja.


title: Kari Paljakka

text: Paljakka opiskeli elokuvaohjausta Taideteollisessa korkeakoulussa 1979 alkaen. Hänen esikoiselokuvansa oli 1973 valmistunut lyhyt dokumenttielokuva "Kaksi Pasilaa". 1980-luvulla Paljakka käsikirjoitti ja ohjasi lukuisia lyhytelokuvia, kuten "Sadetanssi" (1983). Hänen ensimmäinen pidempi elokuvansa oli 50-minuuttinen fantasiapiirteitä lainaileva "Enkelipeli", jonka pääosaa näytteli Esko Kovero.


title: Kari Paljakka

text: Lyhytelokuvien tekoa Paljakka jatkoi koko 1980-luvun. Vuonna 1992 hän ohjasi ensimmäisen kokopitkän elokuvansa, Juha Lehtovuoren palkittuun käsikirjoitukseen pohjautuneen "Veturimiehet heiluttaa". Seuraava pitkä elokuva "Äidin tyttö" valmistui vuonna 1993.


title: Kari Paljakka

text: 1990-luvulla Paljakka piti kahden vuoden tauon uupumuksen takia. Sen jälkeen hän keskittyi enemmän tuottamiseen ja on tuottanut muun muassa "Studio Julmahuvi" -televisiosarjan vuodelta 1998. Kolmas pitkä elokuva, lapsen kuolemasta kertova "Eläville ja kuolleille", valmistui 2005.


title: Kari Paljakka

text: Hannu Salaman jumalanpilkkaoikeudenkäynnistä kertova "Katso ihmistä" valmistui syksyllä 2008 ja esitettiin Yle TV1:n "Kotikatsomossa". Raija Talvion kanssa hän teki käsikirjoituksen televisiosarjaan, joka pohjautui Salaman teokseen "Siinä näkijä missä tekijä".


title: Taina Ojaniemi

text: Taina Maria Ojaniemi (aik. Kolkkala, o.s. Uppa, s. 24. lokakuuta 1976 Pori) on suomalainen keihäänheittäjä, joka edustaa Porin Yleisurheilua.


title: Taina Ojaniemi

text: Ojaniemi voitti 1994 Kalevan kisoissa SM-hopeaa tuloksella 58,50. Hänet valittiin Suomen joukkueeseen saman vuoden Helsingin EM-kisoihin, joissa hän heitti kymmenenneksi. Seuraavana vuonna hän voitti sisäratojen SM-hopeaa heitettyään 63,52. Myöhemmin samana vuonna hän voitti pronssia Kalevan kisoissa ja karsiutui Göteborgin MM-kisoissa. Hän kilpaili Atlantan olympialaisissa 1996, mutta karsiutui. Seuraavana vuonna hän voitti Kalevan kisoissa hopeaa, mutta karsiutui Ateenan MM-kisoissa. Hän karsiutui myös Budapestin EM-kisoissa 1998.Hän voitti nuorten alle 20-vuotiaiden maailmanmestaruuden 1994.


title: Taina Ojaniemi

text: Kolkkala sijoittui 1999 Kalevan kisoissa kolmanneksi tuloksella 58,13. Samana vuonna Sevillan MM-kisoissa hän selviytyi loppukilpailuun, jossa sijoittui kymmenenneksi heitettyään 59,83. Seuraavana vuonna Lahden Kalevan kisoissa hän voitti hopeaa tuloksella 60,01. Myöhemmin samana vuonna hän karsiutui Sydneyn olympialaisissa. Edmontonin MM-kisoissa 2001 hän selviytyi loppukilpailuun, jossa sijoittui kahdenneksitoista. Vuonna 2002 Kolkkala voitti SM-pronssia. Hän heitti Münchenin EM-kisoissa seitsemänneksi.


title: Taina Ojaniemi

text: Kolkkala heitti 2003 Kalevan kisoissa pronssia. Saman vuoden Pariisin MM-kisoissa hän oli kymmenes. Seuraavana vuonna hän voitti jälleen SM-pronssia Vaasan Kalevan Kisoissa. Ateenan olympialaisissa hän selviytyi finaaliin, jossa heitti kymmenenneksi. Kolkkala voitti SM-pronssia Porin Kalevan Kisoissa 2005 sekä Jyväskylän Kalevan Kisoissa 2006. Hän voitti 2007 sisäratojen SM-hopeaa. Samana vuonna hän karsiutui ensimmäisenä Osakan MM-kisoissa finaalista tuloksella 59,52. . Kalevan kisoissa 2008 Kolkkala saavutti hopeaa.


title: Taina Ojaniemi

text: Kolkkala on keihäänheitossa uuden keihäsmallin Suomen kaikkien aikojen tilastossa toisena Paula Tarvaisen jälkeen.


title: Taina Ojaniemi

text: Ojaniemi työskentelee poliisina Porissa ja on esiintynyt ammattinsa tiimoilta myös televisiosarjassa Poliisit. Hänellä on vuonna 2006 syntynyt tytär. Hän erosi ex-miehestään vuonna 2012 ja avioitui kesällä 2016 myös Poliisit-sarjasta tutun Janne Ojaniemen kanssa. Heille oli syntynyt yhteinen poika jo marraskuussa 2015.


title: Ere Kokkonen (yritys)

text: Ere Kokkonen Oy on vuonna 1987 perustettu suomalainen elokuvayhtiö. Yhtiön perusti Ere Kokkonen puolisonsa Anna-Maija Kokkosen kanssa. Sen ensimmäinen tuotanto oli MTV:lle tuotettu kymmenosainen komediasarja "Rakastan, rakastan" vuonna 1988. Yhtiö on tuottanut muun muassa "Vääpeli Körmy" -elokuvia, Arto Paasilinnan kirjojen elokuvasovituksia ja kaksi viimeistä "Uuno Turhapuro" -elokuvaa. Kaikki Ere Kokkonen Oy:n tuottamat elokuvat on sovitettu myös televisiosarjoiksi, jotka sisältävät elokuvaversioista pois leikattuja kohtauksia.


title: Anna-Maija Kokkonen

text: Anna-Maija Kokkonen (o.s. Puonti) on suomalainen elokuvatuottaja. Hän oli avioliitossa elokuvaohjaaja Ere Kokkosen kanssa vuosina 1984–2008 tämän kuolemaan saakka. He perustivat yhdessä elokuvayhtiö Ere Kokkonen Oy:n. Ere Kokkonen ohjasi ja käsikirjoitti elokuvia, ja Anna-Maija Kokkonen vastasi niiden tuotannosta.


title: Yhdystie 8460

text: Yhdystie 8460 on Oulussa sijaitseva itä-länsisuuntainen yhdystie. Se johtaa Martinniemestä Haukiputaan Asemakylän pohjoispuolitse Jokikylään, jossa se liittyy seututiehen 848.